
Bevezető

Az emberi jogok körében a gyermekek jogai kiemelt helyet foglalnak el. A gyermekeknek elsődleges joga az, hogy családban éljenek és családban nevelkedjenek. Az 1997. november 1-én hatályba lépett „A gyermekek védelméről és a gyámügyi igazgatásról” szóló 1997. évi XXXI. törvény (a továbbiakban Gyvt.) meghatározta a gyermekek védelmét, jogaiknak és érdekeiknek érvényesítését elősegítő intézmények és szervezetek rendszerét, valamint az ezen a területen alkalmazott szakemberek feladatait a gyermekek nevelése, segítése, fejlődése érdekében. A törvény alapvetően azt a célt kívánta elérni, hogy minden rászoruló gyermek esélyegyenlőségét növelő ellátórendszer alakuljon ki, hogy a családot támogató és a családot helyettesítő struktúra egymásra épüljön. A törvény a gyermekek családon belüli helyzetének segítése céljából előírja a preventív gyermekvédelmi hálózat létrehozását és működtetését a gyermekjóléti alapellátás körében. Ennek keretében a családok természetbeni, pénzbeli támogatást kapnak, valamint különböző szolgáltatásokat vehetnek igénybe.
A családjukat átmenetileg, vagy tartósan nélkülözni kényszerülő gyermekek számára a jogszabály a gyermekvédelmi szakellátás, mint otthont nyújtó ellátás biztosítását írja elő. A Fővárosi Önkormányzat feladata és kötelezettsége volt az elmúlt évben is, hogy a törvényben foglaltak szerint biztosítsa a személyes gondoskodást nyújtó szakellátás keretében az otthont nyújtó ellátást, az utógondozói ellátást, a szakellátást más okból igénylő gyermek teljes körű ellátását, valamint a területi gyermekvédelmi szakszolgáltatást. Az önkormányzat mindezt nevelőszülői hálózat, gyermekotthoni hálózat, illetve más bentlakásos intézmények, valamint a Módszertani Gyermekvédelmi Szakszolgálat működtetésével látja el. 
A gyermekvédelmi szakellátás iránti társadalmi szükséglet mindig erősebb volt a fővárosban, mint a legtöbb megyében. A lakosság átlagos anyagi helyzete ugyan a fővárosban a legjobb, de a legrosszabb helyzetben lévő gyermekes családokban a kiskorúak veszélyeztetett helyzetének számos súlyos formája a fővárosban jelenik meg a legnagyobb tömegben, a legsúlyosabb mértékben és gyakran a legnagyobb arányban is. A gyermekvédelmi szakellátás azok közé a közszolgáltatások közé tartozik, amelynek az ellátás iránti szükséglet alakulásához kell igazodnia.
A szakellátási kínálat fővárosi sajátossága, hogy a fővárosi önkormányzat széleskörű gyermek- és lakásotthoni hálózatot tart fenn, amely differenciáltan képes kielégíteni az ellátási szükségleteket. 


I. A megyei fenntartó által fenntartott, szakellátást (esetleg alapellátást) nyújtó intézményhálózat bemutatása.

 A Fővárosi Önkormányzat a Gyvt-ben meghatározott gyermek-és ifjúságvédelmi feladatainak ellátását 39 intézménnyel, közel 120 gondozási- és telephelyen végezte az alábbi intézmény típusokban:
· Módszertani Gyermekvédelmi Szakszolgálat 
· 23 gyermekotthon
· 1 utógondozó otthon
· 2 általános iskolai kollégium
· 1 fejlesztő általános iskola
· Csecsemőket, Kisgyerekeket és Fogyatékosokat Befogadó Gyermekotthon
· 9 több célú oktatási-nevelési, gyógypedagógiai intézmény gyermekotthoni szakmai egysége
· Gyermekvédelmi Intézmények Gazdasági Szervezete

Az Oktatási, Gyermek-és Ifjúságvédelmi Főosztály szakmai felügyelete alá tartozó gyermekotthonok közül 2011-ben 1 óvodában és – július 1-ig - 5 általános iskolában közoktatási feladatot is elláttak. 
Az elmúlt év során az intézményhálózatot érintően a Fővárosi Közgyűlés az alábbi jelentősebb döntéseket hozta: 
· A Fővárosi Önkormányzat II. Rákóczi Ferenc Gyermekotthona és Általános Iskolája (8644 Fonyód-Alsóbélatelep, Báthory u. 14.) intézmény általános iskoláját - az intézmény gazdaságossági és szakmai szempontú racionalizálása miatt - 2011. július 1-jei határidővel megszüntette. 
· A Fővárosi Önkormányzat Gyermekotthonát (1103 Budapest, Szlávy utca 40.), mint önállóan működő intézményt, - a gyermek- és ifjúságvédelmi intézmények feladatracionalizálása keretében - jogutóddal megszüntette. Az átszervezést követően az intézmény székhelyén működő gyermekotthon, valamint a 2639 Bernecebaráti, Petőfi Sándor út 24. szám alatti telephelyen működő lakásotthon jogutódja a Fővárosi Önkormányzat Bokréta Lakásotthonai intézmény (1103 Budapest, Szlávy utca 40. szám alatti székhellyel) lett. A gyermekotthon 1196 Budapest, Rákóczi út 105. szám alatti telephelyén működő lakásotthon jogutódja a Fővárosi Önkormányzat József Attila Gyermekotthona (1191 Budapest, József Attila út 65-69.), míg a 1102 Budapest, Harmat u. 5. szám alatti telephelyén működő utógondozó otthon jogutódja Budapest Főváros Önkormányzatának Utógondozó Otthona (1021 Budapest, Budakeszi u. 67.) lett. 
A gyermekvédelmi intézmények feladatellátását jelentős mértékben meghatározza, hogy a bekerülő gyermekek a gyámhivatalok döntése alapján kerülnek elhelyezésre, és ezt az ellátó intézmény nem tudja befolyásolni. Az intézményeknek biztosítaniuk kell:
- a 0-18 éves korú ideiglenes hatállyal elhelyezett, átmeneti vagy tartós nevelésbe vett gyermekek teljes körű ellátását, törvényes képviseletét, szükségletüknek megfelelő gondozását, nevelését, iskoláztatását, önálló életvitelük elősegítését.
- a gyermekvédelmi gondoskodásban nagykorúvá vált fiatal felnőttek (18-25 éves korú) utógondozását, utógondozói ellátását a gyámhivatal elrendelése alapján.
- kollégiumi elhelyezés biztosítását tanköteles gyermekek részére, akik családi hátterük, szocializációs hiányosságaik, több éves tanulmányi lemaradásuk miatt hátrányos helyzetben vannak, és többségük integráltan nem oktatható.

A Gyvt. szerint a gyermekek az alábbi módon kerülnek szakellátásba 

Ideiglenes hatályú elhelyezésre abban az esetben kerül sor, ha a gyermek felügyelet nélkül marad vagy testi, értelmi, érzelmi és erkölcsi fejlődését családi környezete vagy önmaga súlyosan veszélyezteti, és emiatt azonnali elhelyezése szükséges. Ideiglenes elhelyezést alapvetően a gyámhatóság és a rendőrség foganatosít.
  
Átmeneti nevelést akkor rendel el a hatóság, ha a gyermek fejlődését a családi környezete veszélyezteti, és veszélyeztetettségét az alapellátás keretében biztosított szolgáltatásokkal, valamint a védelembe vétellel nem lehetett megszüntetni, illetve attól eredmény nem várható, továbbá, ha a gyermek megfelelő gondozása a családján belül nem biztosítható. 

A gyámhivatal a gyermeket tartós nevelésbe veszi, ha a szülő vagy mindkét szülő felügyeleti jogát a bíróság megszüntette, a szülő vagy mindkét szülő elhalálozott, és a gyermeknek nincs felügyeletet gyakorló szülője, a gyermek ismeretlen szülőktől származik, valamint, ha a szülő gyermeke örökbefogadásához az örökbefogadó személyének és személyi adatainak ismerete nélkül tett hozzájáruló nyilatkozatot.

Az utógondozói ellátás a fiatal kérelmére történik, amennyiben létfenntartását önállóan biztosítani nem tudja; ha közép, vagy felsőfokú tanulmányait nappali tagozaton folytatja, vagy, ha szociális bentlakásos intézményi elhelyezésre vár. Ennek keretében a fiatal felnőtt számára szükség esetén teljes körű ellátást, és az önálló élet megkezdéséhez szükséges személyre szóló tanácsadást, a társadalomba való beilleszkedés elősegítése érdekében segítségnyújtást kell biztosítani. Az utógondozói ellátást nevelőszülő, gyermekotthon, utógondozó otthon vagy az általuk, illetve a területi gyermekvédelmi szakszolgálat által működtetett, lakhatást nyújtó külső férőhely, különösen albérlet vagy egyéb hely biztosítja.

A gondozásba kerülők ellátási formái:

Nevelőszülői ellátás:
A hagyományos nevelőszülő, valamint a hivatásos nevelőszülő a saját háztartásában nyújt teljes körű ellátást az ideiglenesen elhelyezett, átmeneti vagy tartós nevelésbe vett gyermekeknek, valamint fiatal felnőtteknek.   
Gyermekotthoni ellátás:
Otthont nyújtó ellátást biztosít az ideiglenes hatállyal elhelyezett, az átmeneti és a tartós nevelésbe vett, otthononként legfeljebb 48 gyermek számára.
Befogadhatja továbbá a gyermekvédelmi gondoskodásban lévő gyermek saját gyermekét, valamint az utógondozói ellátásban részesülő fiatal felnőttet, illetve annak gyermekét. 
Különleges gyermekotthoni ellátás: 
Otthont nyújtó ellátást biztosít az ideiglenes hatállyal elhelyezett, az átmeneti és tartós nevelésbe vett azon gyermekek számára, akik tartós betegségük, fogyatékosságuk, ill. életkorukból következő (3 év alattiak) sajátos szükségleteik miatt különleges ellátást igényelnek, legfeljebb 10 fős csoportlétszámig.
Speciális gyermekotthoni ellátás:
Otthont nyújtó ellátást biztosít az ideiglenes hatállyal elhelyezett, az átmeneti és tartós nevelésbe vett speciális ellátásra szoruló súlyos pszichés és/vagy disszociális tüneteket mutató, pszichoaktív szerekkel küzdő gyermekek számára, legfeljebb 8 fős csoportlétszámig.  
Lakásotthoni ellátás:
Legfeljebb 12 gyermek otthont nyújtó ellátását biztosítja önálló lakásban vagy családi házban, családias körülmények között. 
Utógondozói ellátás:
A gyermekvédelmi gondoskodásban nagykorúvá vált, 18-25 év közötti fiatal felnőttek otthont nyújtó ellátását biztosítja, a fiatal kérelme, a gyámhivatal elrendelése, valamint az utógondozott és az intézményvezető közötti megállapodás alapján. 


Befogadó otthoni ellátás:
A rendőrség által megtalált, vagy súlyos veszélyeztetés miatt gyámhatóság által azonnali kiemelést igénylő, ideiglenes hatállyal elhelyezett gyermekek részére a Módszertani Gyermekvédelmi Szakszolgálat befogadó otthonaiban biztosított ellátás.
Átmenetileg nyújt segítséget a krízishelyzetben lévő gyermekeknek mindaddig, amíg vagy gyermekvédelmi gondoskodásba kerülnek és a személyiségüknek, életkoruknak megfelelő gondozási helyre kerülnek, vagy visszatérnek családi környezetükbe. 
Általános iskolai kollégiumi ellátás: 
A korábban átmeneti otthonként működő két intézményből átalakított, gyermekvédelmi profilú kollégiumok a megfelelő pedagógiai környezet kialakításával biztosítani tudják az itt elhelyezett gyermekek különféle okokból eredő hátrányainak kompenzálását, anélkül, hogy családjukból kiemelnénk őket. 
Egészségügyi gyermekotthoni ellátás:
Olyan sajátos – a Szociális törvény hatálya alá tartozó - ellátási forma, amely súlyos, halmozottan sérült beteg gyermekek és fiatal felnőttek ápolását, gondozását biztosítja, akik gyámhatósági beutalással vagy a szülő kérelmére kerülnek gondozásba. 

Módszertani Gyermekvédelmi Szakszolgálat, gyermekvédelmi szakszolgáltatás:

A Módszertani Gyermekvédelmi Szakszolgálat (korábbi nevén Területi Gyermekvédelmi Szakszolgálat, TEGYESZ) kiemelt jelentőségű intézmény. 2009-ben sikeres pályázata eredményeként a szociális és munkaügyi miniszter – a fenntartó egyetértésével – 5 évre kijelölte az intézményt országos hatáskörű módszertani területi gyermekvédelmi szakszolgálati feladatok ellátására. Ennek megfelelően a törvényben előírt kötelezettségén túl feladata lett a területi gyermekvédelmi szakszolgálatok szakmai tevékenységének összehangolása, egységes szakmai színvonal kialakítása, a területi gyermekvédelmi szakszolgáltatás törvényi előírásainak és a szakmai normák szerinti működésének elősegítése, valamint a munkatársak szakmai támogatása és segítése. A Szakszolgálat az egyetlen olyan intézmény – noha nem a kerületek tartják fenn és nem is járulnak hozzá a fenntartásához – amelyet a kerületi gyámhatóság korlátozás nélkül vehet igénybe és kötelezhet a tevékenységére. A Szakszolgálat egyfajta diszpécselő-és ellátó intézmény, amelyet komplex feladatrendszere a gyermekvédelmi hálózat meghatározó szereplőjévé tesz.  E feladatrendszer a területi gyermekvédelmi szakszolgáltatás, amely az alábbi tevékenységi köröket jelenti:
- a fenntartó önkormányzat döntése alapján a gyermekek ideiglenes hatályú elhelyezését biztosító otthon (befogadó otthon) működtetése,
- gyermekvédelmi szakértői bizottság működtetése,
- a gondozási hely meghatározásának előkészítése,
- nevelőszülői hálózat működtetése,
- az örökbe fogadhatóvá nyilvánítás és az örökbefogadás előkészítése,
- gyámi tanácsadók, hivatásos gyámok, és eseti gondnokok alkalmazása,
- szakmai, módszertani segítségnyújtás a személyes gondoskodásra irányuló szakfeladatok ellátásához.
A továbbiakban a fenti feladatokat mutatjuk be röviden. 
A Gyvt. értelmében a területi gyermekvédelmi szakszolgálat „…a megyei, fővárosi és megyei jogú városi önkormányzat döntése alapján a gyermekek ideiglenes hatályú elhelyezését biztosító otthont működtet.” 
Ennek megfelelően a Fővárosi Önkormányzat Módszertani Gyermekvédelmi Szakszolgálata – alapító okiratban is meghatározott ellátási feladataként – a VIII. ker Alföldi u. 9-13. szám alatti székhelyén 40 férőhellyel, a XIV. ker. Erzsébet királyné u. 6. szám alatti telephelyén 32 férőhellyel, valamint XVII. ker. Magvető u. 11. szám alatti telephelyén 12 fővel befogadó otthonokat működtet.
A befogadó otthonok célja átmeneti elhelyezést nyújtani azoknak a gyermekeknek, akik az egészséges fejlődésüket veszélyeztető környezeti hatások miatt nem nevelkedhetnek eredeti családjukban. Ennek érdekében a gyermekvédelmi gondoskodásba került gyermekek számára otthont nyújtó ellátást biztosít arra az átmeneti időszakra, amíg végleges döntés nem születik elhelyezésükre vonatkozóan.
A gyermekek befogadása elsődlegesen beutaló határozattal történik, amit a települési önkormányzat jegyzője, a gyámhivatal, valamint a bíróság, a rendőrség, az ügyészség, vagy a büntetés-végrehajtási intézet parancsnoka hozhat. Ezen kívül önként is kérhetik a gyermekek a gondoskodást, amelynek hivatalos beutalást nélkülöző formája három napig tarthat.
A beutalást követően a gyámhatóság 30 napon belül megszünteti az ideiglenes hatályú elhelyezést, ha annak okai nem állnak fenn, vagy 35 napon belül elrendeli a gyermek átmeneti vagy tartós nevelésbe vételét. 

A Gyvt. 2002. évi módosítása új intézményt hozott létre: a megyei, illetve a fővárosi gyermekvédelmi szakértői bizottságot (a továbbiakban: szakértői bizottság). 
A családjukból kikerült gyermekek a személyes gondoskodást nyújtó szakellátás keretén belül a gyámhivatal határozata alapján nevelőszülőkhöz vagy gyermekotthonba kerülnek. 
A szakértői bizottság fő feladata a gyermekek állapotának megfelelő ellátási formára, és az egyéni elhelyezési tervre vonatkozó javaslat elkészítése. Ennek érdekében a szakértői bizottság - a Módszertani Gyermekvédelmi Szakszolgálat keretén belül működve – elvégzi a gyermekek személyiségvizsgálatát, és elkészíti a gyermekre vonatkozó szakvéleményt. 
A Módszertani Gyermekvédelmi Szakszolgálat erre a véleményre alapozva teszi meg javaslatát a gyermek elhelyezésére vonatkozóan a gyámhivatal felé. További feladatai közé tartozik még:
· az ágazati minisztérium speciális gyermekotthonába való elhelyezéskor minden esetben, más gondozási hely megváltozásakor felkérésre szakvélemény készítése.
· egyéb eljárások során (felülvizsgálat, egyéni elhelyezési terv módosítása, stb.) felkérésre szakvélemény készítése.
A Gyvt. előírása szerint a bizottság legalább három tagból, a speciális szükségletű gyermekek vizsgálata esetén legalább öt tagból áll. A bizottság állandó tagja egy fő gyermekorvos, egy fő gyermek-szakpszichológus és egy fő szociális munkás. Speciális szükségletű gyermek vizsgálata esetén a három állandó tagból álló bizottság további két taggal, egy fő pszichiáterrel és egy fő gyógypedagógussal egészül ki. 
A szakértői bizottság 2003. áprilisban kezdte meg tevékenységét. 2011. decemberig bezárólag a nevelésbe vétel szükségességének megállapításához, a gyermek gondozási helyének megváltoztatásához, gyámhivatali felülvizsgálathoz, az elhelyezési forma megváltoztatásához, a kapcsolattartás szabályozásához, valamint a speciális és különleges ellátási igény megállapításához eddig mintegy 7000 vizsgálatot végeztek. Az elmúlt évben 1057 esetben (111-gyel több, mint 2010-ben) végeztek komplex vizsgálatot és készítettek azok alapján szakértői javaslatot, valamint 536 esetben készítettek szakvélemény kiegészítést különleges ellátást igénylő gyermekek számára. Munkájukról jogszabály által előírtan évente beszámolnak Budapest Főváros Kormányhivatala Szociális-és Gyámhivatalának és tájékoztatják a szakmai főosztályt is.  

A szülő vagy más hozzátartozó gondoskodásából kikerült gyermek gondozási helyének meghatározása, valamint az ezzel összefüggő teendők ellátása ugyancsak a Szakszolgálat feladata. A családból kikerült gyermek a gyermekvédelmi szakellátás rendszerébe kerül, ahol a törvény által meghatározottan a szükségleteinek leginkább megfelelő gondozási helyre kell elhelyezni. A Szakszolgálat készíti elő az ideiglenesen beutalt és a befogadó otthonban elhelyezett gyermekek gondozási helyére vonatkozó javaslatot. Feladata továbbá a gondozási helyről valamilyen okból áthelyezendő gyermek új gondozási helyének a kijelölése, valamint a szülő és a gyermek közötti kapcsolattartás újraszabályozására javaslat készítése, az ezekhez szükséges iratok beszerzése és a helyezési értekezlet megszervezése. 
Mindezek előkészítése során figyelemmel kell lenni a gyermek életkorára, személyiségállapotára, speciális és különleges szükségleteire, a szülővel való kapcsolattartás érdekére, a gyermek társas kapcsolataira, az állandóságra, valamint az érzelmi biztonságra.

A Gyvt. valamennyi ellátási forma közül a család közeli ellátást helyezi előtérbe. Ennek egyik legjobb formája a gondozásba került gyermekek nevelőszülőnél való elhelyezése. 
A hagyományos, illetve a hivatásos vagy speciális hivatásos nevelőszülő (a továbbiakban együtt: hivatásos nevelőszülő) a saját családjában biztosít ellátást a nála elhelyezett gondozottaknak. 
A hagyományos nevelőszülők munkájukat nevelőszülői jogviszonyban végzik, nevelőszülői megállapodás alapján, míg a hivatásos nevelőszülőség megállapodás alapján létrejövő foglalkoztatási jogviszony. A hagyományos, illetve a hivatásos nevelőszülői jogviszony közötti különbség a náluk elhelyezhető gyermekek számában, a képesítési előírásokban, valamint a díjazásuk módjában van. 
Bár ez az ellátási forma jelentős hagyományokkal rendelkezik a fővárosban (pl. itt került sor először 1983-ban, a hivatásos nevelőszülők alkalmazására), évek óta a gondozásba kerültek alig 30 %-a kerül nevelőszülői elhelyezésre. Ennek egyik oka a beutalt gyermekek egyre kritikusabb személyiség állapota, de más speciális problémáik (pl. devianciák) is nehezítik a nevelőszülőnél történő elhelyezésüket. Tény azonban az is, hogy a nevelőszülőnek jelentkezők jelentős hányada nem rendelkezik a jogszabályban előírt lakáskörülményekkel, de a rosszabb fogadókészség hátterében találjuk még - a vidékkel ellentétben - a mentalitás- és életmódbeli különbségeket, valamint a fővárosi alacsonyabb munkanélküliséget is. Az elmúlt évek tapasztalatait figyelembe véve megítélésünk szerint a nevelőszülői férőhelyek számának jelentős bővítésével reálisan nem számolhatunk. A tapasztalatok azt erősítik meg, hogy maximális cél legfeljebb a jelenlegi létszám megtartása, és a toborzás-képzés során is a kiesők pótlását kell elsőrendű célként meghatározni, annak érdekében, hogy a csecsemő-és kisgyermekkorúak lehetőség szerint ne intézményes elhelyezésbe, hanem családi körülmények közé kerüljenek.
Ezt az indokolja, hogy az adatok szerint a főváros ilyen jellegű kapacitásának határához érkeztünk, a jelenlegi feltételek mellett több jelentkezőre nem nagyon számíthatunk. Ugyanakkor számolni kell azzal is, hogy a bekerülési kor- és problémastruktúra miatt a gyerekek egyre kisebb része lesz elhelyezhető nevelőszülői családokban.
A fővárosban megfigyelhető tendencia, hogy a nevelőszülők között kis mértékben ugyan, de folyamatosan növekszik a civil nevelőszülői hálózatokhoz tartozók részaránya. Ez azonban nem jelenti a nevelőszülői szerepre vállalkozók körének bővülését, mivel számos olyan nevelőszülő csatlakozik valamelyik civil szervezethez, akik korábban már a Módszertani Gyermekvédelmi Szakszolgálat hálózatában is vállaltak ilyen feladatot. A fővárosi illetékességű gyermekek 8 civil hálózat nevelőszülőinél vannak elhelyezve. A Szakértői Bizottság javaslata alapján, civil hálózat által működtetett nevelőszülőhöz csak abban az esetben kerül gyermek, ha a fővárosi nevelőszülői hálózatban nem találtak a gyermek életkorának, egészségi- és személyiségállapotának megfelelő családot. 
Amennyiben egy-egy civil működtetőnek van olyan nevelőszülői családja, aki alkalmas lehet a gyermek nevelésére, úgy megkeresik a gyermekotthonban a gyermek gyámját, esetleg pszichológusát, akik (jó esetben több nevelőszülői család közül) kiválasztják az adott gyermek számára leginkább megfelelő családot. 
A civil hálózatba való helyezést indokolja esetenként, hogy egy-egy civil hálózatnál nagy a fogadókészség a beteg, vagy fogyatékkal élő gyermekek befogadására, illetve egyes civil szervezetek pedig szívesen vállalnak úgymond „otthonról” bekerülő gyermekeket, mivel az esetek többségében még jobb a gyermekek személyiségállapota, valamint jobban tudnak a vérszerinti kapcsolatra építeni, így nagyobb a hazakerülés esélye is. 
Összességében tehát a civil nevelőszülői hálózatok megfelelően egészítik ki a Szakszolgálat által működtetett nevelőszülői hálózat tevékenységét.
2011-ben az év utolsó napjának adatai szerint a TEGYESZ által működtetett 223 hagyományos és a 37 hivatásos nevelőszülőnél összesen 475 gyermek nevelkedett (124 fő a hivatásos, 351 fő a hagyományos nevelőszülőknél). A civil nevelőszülői hálózatokban 341 fővárosi illetékességű gyermeket láttak el.  
A családpótló gondozási formák közül kiemelt fontosságú az örökbefogadás, hiszen hosszú távon ez biztosít megnyugtató és végleges elhelyezést azoknak a gyermekeknek, akiknek gondozása saját családjukban minden segítség ellenére sem biztosítható. 
A szakszolgálat feladata az előírt feltételek meglétekor az örökbe fogadhatóvá nyilvánítási eljárás kezdeményezése a gyámhivatalnál, az örökbefogadás szakmai előkészítése, az örökbefogadás előtti tanácsadás, felkészítés és az örökbefogadók vizsgálata, továbbá az örökbe fogadhatóvá vált gyermekekről nyilvántartás vezetése.  Az elmúlt öt évben a Fővárosi Módszertani Gyermekvédelmi Szakszolgálat által közvetített és sikeresen lezárult örökbefogadások száma 30 és 40 között mozgott évente. Az örökbefogadások száma azonban az elmúlt évben jelentősebb emelkedést mutatott. Míg 2010-ben 36 gyermek örökbefogadása zárult le a Szakszolgálatnál, addig 2011-ben 77 jogerősen befejeződött örökbefogadásra került sor. Ez az örvendetes emelkedés elsősorban az elmúlt időszakban történt jogszabályi változásoknak köszönhető. Hogy ez a növekedés folyamatos lesz-e a későbbiekben is, azt csak a következő évek igazolhatják.    

A gyámi tanácsadással kapcsolatos feladatok ellátása során a Szakszolgálat egyfelől a gyámhivataloknak nyújt szolgáltatást, és ennek érdekében látogatja a gyermeket és a gyámokat egyaránt, másfelől azonban a gyámoknak is szolgáltat, amennyiben tanácsadással arra törekszik, hogy a gyermekek jogai ne sérülhessenek. A gyámi tanácsadás tehát szolgáltatás, és mint ilyen nincs szankcionálási joga, de a gyámi tanácsadó tehet javaslatot a gyámhivatal számára, hogy súlyos mulasztás esetén szankcionálja a gyámot. Lényeges, hogy a gyámi tanácsadás nem a gyámokért, hanem a gyermekekért van. Azért segíti a gyámok munkáját, hogy a gyermeket ne érje jogsérelem.

Hivatásos gyámot abban az esetben rendel a gyámhivatal a gondozott gyermek számára, ha a gyermeket nevelőszülőnél helyezték el és a nevelőszülő a gyámságot nem vállalta, vagy a gyermeket fogyatékosok vagy pszichiátriai betegek otthonában helyezték el. Erre a feladatra a Szakszolgálat alkalmaz jogi vagy államigazgatási végzettséggel és nagy gyermekvédelmi tapasztalattal rendelkező munkatársakat. A hivatásos gyámot a gyámhivatal a gyermeket érintő különleges szakértelmet igénylő ügyekben eseti gondnokként is kirendeli.

Az elemző, értékelő tevékenység, a különböző tematikus vizsgálatok, valamint a szakmai munkát segítő módszertani ajánlások és a szakellátás fejlesztésére vonatkozó javaslatok kidolgozása igen fontos helyet foglalnak el a Szakszolgálat munkájában. Ezek segítségével egyebek mellett tendenciák állapíthatók meg a gondozottak be- illetve kiáramlásának arányára, következtetések vonhatók le a beutalást kiváltó okokra, a gondozásban eltöltött időre vagy a gondozottak körülményeire. Mindezekkel prognosztizálható az intézményhálózat fejlesztésének iránya, javítható a feladatok ellátásának színvonala. E tevékenységre továbbra is hatékonyan kívánunk támaszkodni, és eredményeit az ágazat szakmai munkájában hasznosítani. Az országos hatáskörű módszertani intézményként való kijelölés e tekintetben a korábbinál is erőteljesebb megjelenést és tartalmasabb szakmai módszertani segítséget biztosít.

Az intézményhálózat néhány sajátos feladatának rövid bemutatása

Egészségügyi gyermekotthoni ellátás

Ezekben a gyermekotthonokban súlyos, halmozottan sérült (közép- és súlyos fokban értelmi sérült, mozgáskorlátozott vagy mozgásképtelen, ágyhoz kötött, még tolókocsiba sem helyezhető) gyermekeket/fiatalokat gondoznak. Az intézmény tevékenységi köre az 1-18 éves korú, sérült gyermekek ellátására terjed ki, de a nagykorúvá vált fiatalokat (akik ott nőttek fel), továbbra is gondozzák abban az esetben, ha helyhiány miatt nem tudják elhelyezni valamelyik felnőttek ellátását biztosító fogyatékos otthonban. Az ellátást igénybe vevők tartós bentlakását 4 telephelyen, 160 férőhely biztosítja szerény tárgyi feltételekkel, nem a szakfeladatnak megfelelő épületekben.

Anya és gyermeke együttes elhelyezése  

Ennek kialakítása azért vált szükségessé, mert az elmúlt időszakban folyamatosan nőtt a kiskorúként, illetve nagykorú utógondozói ellátottként gyermeket vállalók száma, és elhelyezésükre saját családjukban nem volt lehetőség. Az itt elhelyezett sajátos helyzetben lévő kamasz anyáknak többféle szerepelvárásnak (anya, gyerek, kamasz, testvér, partner, diák, gondozott) kell megfelelniük. Életelőzményükből adódóan nem készültek, nem is készülhettek fel az anyaszerepre, gyermekkoruk lezáratlan. Olyan helyzetbe kerültek, amelyet nem tudtak előre felmérni, valószínűleg mérlegelni sem állt módjukban.
Célunk az anya-gyermek kapcsolat fenntartása, erősítése olyan mértékig, hogy a gondozás befejeződésekor gyermekükkel együtt tudjanak kilépni az otthonból. Fontos az is, hogy ez idő alatt az anyák tanuljanak, és lehetőleg olyan szakmát szerezzenek, amiből később akár önállóan is meg tudnak élni gyermekükkel. A családi – és partnerkapcsolatok segítésével pedig olyan helyzet alakuljon ki, hogy a gondozás befejeződésekor stabil családba menjenek ki.
Ezek megoldásában nyújt segítséget ez az elhelyezési forma, amelynek keretei között jelenleg 8 telephelyen, összesen 46 (23 anya+23 gyermek) férőhelyen biztosítunk elhelyezést.

Különleges gyermekotthoni (csecsemőotthoni) gondozás

A különleges gyermekotthon 0 - 3 éves, koruk miatt sajátos szükségletekkel bíró csecsemők és kisgyermekek ellátását biztosítja. 
Az itt elhelyezett gyermekek legfeljebb nyolcfős csoportokban élnek, ahol három-négy gondozónő foglalkozik velük. A legfontosabb feladat az érzelmi biztonság megteremtése és a gyermek egyéni fejlődési ütemének elősegítése. A többi gondozási formához képest a csecsemőotthonokban eltöltött átlagos gondozási idő rövidebb. Egyrészt azért, mert az esetek nagy többségében a szülő rendszeres kapcsolatot tart a gyermekkel, így a családba visszakerülésnek is jobbak az esélyei, másrészt, mert azoknak a gyermekeknek az esetében, akiknek a hazakerülésére belátható időn belül nincs remény, örökbefogadásukra, vagy nevelőszülői kihelyezésükre kerül sor. 



Utógondozói ellátás

Az utógondozói ellátás a gyermekvédelmi szakellátás kimeneti fázisa, a gondozott nagykorúvá válása után, 18-24 éves kor között biztosítható. (Felsőfokú képzésben részt vevők esetén 25 éves korig) Utógondozói ellátásra az a fiatal felnőtt jogosult, aki jövedelméből létfenntartását biztosítani nem tudja; vagy nappali tagozaton (akár középiskolában, akár felsőfokú intézményben) tanulmányokat folytat; vagy szociális bentlakásos intézménybe elhelyezését várja. Az utógondozói ellátás keretében segítséget kell nyújtani a fiatal felnőttek részére az önálló életük megkezdéséhez, és a megélhetésük biztosításához szükséges feltételek kialakításához. 
Az utógondozói ellátás célja az ellátásban részesülő fiatal felnőttek azon képességeinek és készségeinek erősítése, amelyek alkalmassá teszik őket az önálló életvitel kialakítására és működtetésére, a saját sorsáért felelősséget vállalni képes felnőtt szerepének elfogadására, a hosszú távú, eredményes társadalmi beilleszkedésre. 
[bookmark: pr1128]A Magyar Köztársaság 2010. évi költségvetését megalapozó egyes törvények módosításáról szóló 2009. évi CIX. törvény többek között a Gyvt. utógondozói ellátásra vonatkozó 93. §- át is módosította. A változtatás értelmében 2011. március 31. után a nappali oktatás munkarendje szerint, vagy felsőfokú iskola nappali tagozatán tanulmányokat nem folytató és szociális bentlakásos intézménybe felvételét nem váró, létfenntartásukat önállóan biztosítani nem tudó fiatal felnőttek a korábbi 24 éves kor helyett mindössze csak 21. életévükig maradhatnak az ellátórendszerben.

A többcélú oktatási-nevelési, gyógypedagógiai intézmények tevékenysége

Ezek az intézmények iskolai, diákotthoni és gyermekotthoni feladatot ellátó intézmények, amelyek a sajátos nevelési igényű (testi, érzékszervi, értelmi, autista és halmozottan fogyatékos) gyermekek, tanulók óvodai ellátását, iskolai oktatását, illetve szakképzését végzik. A Fővárosi Önkormányzat az elmúlt évben 9 gyermekotthonban és 18 lakásotthonban gondoskodott az itt elhelyezett gyermekek ellátásáról. A családból érkező gyermekek diákotthoni bentlakásos ellátásban, a gyermekvédelmi gondoskodásban lévők otthont nyújtó ellátásban részesülnek. A mindennapi oktató-nevelő munka gyógypedagógiai módszerekkel történik, melynek során a gyermekek problémáin egyebek mellett differenciált képességfejlesztéssel, habilitációs és rehabilitációs tevékenységgel segítenek. Speciális feladataik között a vak és gyengén látó gyermekek speciális nevelését és oktatását is ellátják.




A gyámi feladatok ellátása

A gyám a szülői felügyelet alatt nem álló kiskorúak gondviselője, vagyonának kezelője és törvényes képviselője. A Gyvt. hatályba lépésével megszűnt az un. intézeti gyámság. Az addigi intézeti gyámi teendőket valamennyi nevelésbe került gyermek esetében egy személy látta el. Ez a változás indokolt volt, hiszen a gyámság olyan személyes kapcsolatot és kötődést feltételez, amelynek az intézeti gyámság nem tudott eleget tenni. A gyám személye garancia arra, hogy jól ismeri a gyermeket, a bekerüléstől a családba való visszakerülésig esetenként a nagykorúságig, vagy azon túl is. Ez az alapja annak, hogy a gyermeket jobban tudja képviselni a hatóság, az oktatási intézmények előtt, illetve bármely olyan kérdésben, amely őt érinti. A gyermekek is jobban érzik a gyám segítő támogatását, hiszen ismerik, és tudják, hogy mi várható el tőle, és a gyám is tudja, hogy egy-egy konkrét gyermek képviselete milyen feladatot ró rá. 
A gyám feladata és tevékenységi köre rendkívül széles, többfelé ágazó és feltételezi más szakemberek háttérmunkáját is. A gyámi feladatok ellátása az alábbiakat jelenti:

– részt vesz a Szakszolgálat által szervezett elhelyezési értekezleten,
– gondoskodik a gyermek befogadásáról, elbocsátásáról, 
– felügyeli a gyermek gondozását, nevelését,
– gondoskodik a családi pótlék, illetve az árvaellátás igényléséről, 
– leltár alapján átveszi és kezeli a kiskorú vagyonát, a gondozás megszűnésekor végszámadást  
   készít, 
– együttműködik a gyermek életpályájának kijelölésében, orvosi beavatkozások esetén hozzájáruló 
   nyilatkozatot tesz, 
--  eljár a gyermek hivatalos ügyeiben, előkészíti az otthonteremtési támogatás igénybevételét, 
– előkészíti az utógondozói ellátás igénybevételét, 
– gyámhatósági betétet nyit és kezeli azt,  
-  figyelemmel kíséri a gondozási hely megváltoztatásának, az örökbeadhatóság, a nevelőszülőhöz 
   való kiadás lehetőségét, szükségességét,
– kezeli a gondozottak személyi anyagát, a gyermek hiányzó iratait beszerzi, 
– együttműködik mindazokkal, akik a gyermek családba való visszahelyezését segítik elő.

Kiemelést érdemel még, hogy a gyám igen sok időt fordít a gyermekek hatóság előtti képviseletére. Munkája jelentős részét a rendőrségen, bíróságon való képviselet teszi ki, miközben igen gyakran az elkövetett cselekmények egy jelentős része a gyermekvédelmi gondoskodást megelőző időszakra esik. A gyámok munkáját a gyámhivatalok irányítják és felügyelik. A gondozottakkal összefüggő tevékenységükről félévente tájékoztatják a gyámhivatalt. 

A speciális ellátás

Az elmúlt évek során országszerte (így a fővárosban is) jelentősen megnövekedett azon beutalt kiskorúak aránya, akiknél különböző mértékű kóros pszichés tünetek, illetve körülhatárolható betegségcsoportok észlelhetők. Számos esetben a családból való kiemelés egyik (némelykor legfontosabb) oka éppen ezen tünetek megléte. Mivel sem az egészségügyi ellátó rendszerben, sem a gyermekjóléti alapellátás rendszerében nem épültek ki az ilyen típusú problémák kezelésére, megoldására a megfelelő szolgáltatások, ezért a gyámhatóságok – más lehetőség híján – a gyermekvédelmi szakellátás segítségét igénylik, elvileg alapellátás körébe tartozó helyzetek rendezéséhez is. A Gyvt. szerint speciális ellátást kell biztosítani:
- a súlyos személyiségfejlődési zavarokkal küzdő, illetve súlyos pszichotikus vagy neurotikus   
  tüneteket mutató,
- a súlyos beilleszkedési zavarokat vagy súlyos antiszociális magatartást tanúsító,  
- az alkohol, drog és egyéb pszichoaktív szerekkel küzdő gyermek számára.
A speciális szükséglet megállapítása a Szakértői Bizottság kompetenciája. A speciális szükségletek milyensége, mértéke, az állapot súlyossága szerint minden esetben egyedi mérlegeléssel tesz javaslatot a gyámhivatal felé a gyermek célszerű elhelyezésére.  
A speciális ellátás kiterjed a gyermek korához, állapotához és szükségleteihez igazodó oktatásra, szakképzésre, foglalkoztatásra, valamint ápolására, szocializációjára és reszocializációjára, továbbá habilitációs és rehabilitációs kezelésére is.
A speciális gyermekotthonban vagy a gyermekotthon speciális csoportjában a gyermek teljes körű ellátásának időtartama két év lehet.
A Fővárosi Önkormányzat az intézményrendszer átalakítása során korábban mintegy 120 speciális férőhelyet hozott létre az intézményekben. Ezek a férőhelyek lakásotthonokban, gyermekotthonok speciális csoportjaiban, valamint integrált elhelyezés formájában jöttek létre. Régi igénye valósult meg a fővárosi szakellátásnak azzal, hogy 2009. októbertől a Kornis Klára Gyermekotthon 32 lány gondozott elhelyezését biztosító speciális gyermekotthonként működik, elsődlegesen droggal, illetve prostitúcióval érintettek számára. 




A gyermeki jogokról

A Gyvt. értékrendjében hangsúlyos helyet foglal el a gyermeki jogok védelme. Ennek maradéktalan megvalósulása érdekében a törvény meghatározta azokat a fórumokat, illetve személyeket és intézményeket, amelyek arra hivatottak, hogy biztosítsák a gyermeki jogok érvényesülését.   
A Fővárosi Önkormányzat valamennyi gyermekvédelmi intézményében megfelelően biztosítva van az ott élő gyermekek minden olyan alapvető joga, amely nevelkedésükhöz, személyiségük kibontakoztatásához, a fejlődésüket veszélyeztető helyzet elhárításához, a társadalomba való beilleszkedésükhöz, valamint önálló életvitelük megteremtéséhez szükséges.
Minden intézményben működik érdekképviseleti fórum, amely széles körű jogosítványaival és a törvény által előírt összetételével garancia a gyermekek hatékony képviseletére. 2004. óta a jogvédelem tovább bővült a gyermekjogi képviselő személyével, amely az egyik leginkább aktív és eredményes jogérvényesítő forma. Emellett számos gyermekotthonban diák – és gyermekönkormányzatok egészítik ki a gyermeki jogok védelmének rendszerét. De a gyermeki jogok védelmét biztosítja a különböző típusú ellenőrzések rendszere, a gyámi tanácsadók munkája, valamint az is, hogy a gyermekotthonokat érintő panaszbejelentéseket a fenntartó minden esetben kivizsgálja.

Intézményi dokumentumok

Mivel a Gyvt. szabályozza a fenntartó számára az intézmény működéséhez szükséges alapdokumentumok (alapító okirat, működési engedély, szakmai program) meglétét ezek felülvizsgálata, aktualizálása az elmúlt évben is kiemelt és folyamatos feladatot jelentett. 
Valamennyi intézmény rendelkezik hatályos alapító okirattal, melyeket az aktuális változásoknak megfelelően folyamatosan módosítunk. 2011-ben a jogszabályi változások miatt valamennyi intézményt érintően sor került alapító okirat módosításra.
A működési engedélyek kiadásáról a fenntartó kérelme alapján minden esetben az illetékes kormányhivatal gyámhivatala dönt, a szakhatósági (ÁNTSZ, tűzoltóság, építésügyi hatóság, Mezőgazdasági Szakigazgatási Hivatal) vélemények és egyéb jogszabály által előírt dokumentumok figyelembe vételével. 
A fővárosi gyermekvédelmi intézmények 91 működési engedélyre kötelezett gyermek-, illetve lakásotthoni telephelyen, ezen belül 4 működési engedélyre kötelezett egészségügyi gyermekotthoni telephelyen végezték szolgáltató tevékenységüket.
Az Oktatási, Gyermek-és Ifjúságvédelmi Főosztály szakmai felügyelete alá tartozó intézményeknél az elmúlt év végén a gyermekek és fiatal felnőttek ellátását ténylegesen végző 91 szakmai egység, illetve telephely közül (gyermekotthonok, lakásotthonok stb.) 89 végleges (határozatlan idejű), 2 ideiglenes (ellátási érdekből meghosszabbított). A többcélú gyógypedagógiai intézmények gyermekotthoni szakmai egységei közül 8 végleges, 1 ideiglenes működési engedéllyel, a hozzájuk tartozó lakásotthonok valamennyien végleges működési engedéllyel rendelkeznek. 
Valamennyi gyermekvédelmi intézmény rendelkezik továbbá a fenntartó által jóváhagyott Szervezeti és Működési Szabályzattal, valamint szakmai programmal, a belső iskolák esetében a szükséges pedagógiai programmal.    

A 2011-es év kiemelt szakmai feladatainak rövid bemutatása          

A gyermekvédelmi alap-és szakellátás koordinációja

A főváros egészét érintő gyermekvédelmi feladatok ellátása és a kerületekkel való hatékonyabb együttműködés érdekében, a gyermekvédelmi alap- és szakellátás együttműködésének fejlesztésére, 2008-tól kezdődően jelentős lépéseket tettünk. Ennek előzménye, hogy a Fővárosi Közgyűlés 896/2008. (V. 29.) számú határozatában megbízta a Kerületi Koordinációs Bizottságot, hogy a kerületi önkormányzatokkal együtt tegyen javaslatot a gyermekvédelmi alap- és szakellátás hatékony szakmai együttműködésének fejlesztésére. 
A közös munka az elmúlt évben is folytatódott. 2011-ben két kiemelt feladatunk a rendőrségi együttműködés elmélyítése, valamint a Fővárosi Gyermek- és Ifjúságvédelmi Kalauz aktualizálása volt.
Ami a rendőrségi együttműködést illeti, valamennyi gyermekvédelmi intézménynek kialakult kapcsolata volt az illetékes kerületi, települési rendőrkapitánysággal. Az együttműködés két legfontosabb területe a gyermekotthonokból engedély nélkül eltávozó növendékekkel kapcsolatos körözési tevékenység, valamint a bűnmegelőzést érintő felvilágosító munka. Az engedély nélküli távollétek esetén a gyermekotthonok és a rendőrkapitányságok – egyre inkább felismert - közös érdeke a körözések megfelelő kezelése, a gyermekek felkutatása érdekében végzett együttes munka. A Fővárosi Módszertani Gyermekvédelmi Szakszolgálatnál 2010 ősze óta működik a „Rendőrségi Munkacsoport” – melynek tagjai a BRFK Gyermek- és Ifjúságvédelmi, valamint Bűnmegelőzési Osztálya és kerületi kapitányságok képviselői, képzéssel, oktatással foglalkozó rendőrségi szakemberek, a fővárosi gyermekvédelmi alap- és szakellátás munkatársai és civil szervezetek tagjai. A Munkacsoport kidolgozott egy új – a gyermekek felkutatását komplex információkkal segítő - körözési adatlapot, melyet valamennyi fővárosi gyermekvédelmi intézmény egységesen alkalmaz – reményeink szerint megkönnyítve ezzel a rendőrkapitányságok munkáját is. 
A Munkacsoport kidolgozott, és akkreditálásra benyújtott egy szakmaközi együttműködéssel megvalósuló, ismeretátadó és szemléletformáló képzési programot gyermekvédelemben érintett rendőrök és civilek számára. Az engedély nélkül távollévő növendékek felkutatására a gyermekotthonok bonyolultabb esetekben jelentős segítséget kaptak a BRFK Gyermek- és Ifjúságvédelmi Osztályától, a rendőrségi kezdeményezésre elindított, közös járőrszolgálatok, razziák szervezésével. Ezek keretében - a gyermekotthonok kérése alapján - a BRFK Gyermek- és Ifjúságvédelmi Osztálya, valamint az illetékes gyermekotthon munkatársai közösen kutatnak fel szökött, veszélyhelyzetben lévő növendékeket vélelmezett tartózkodási helyükön, illetve az akciók kiterjednek a fiatalok által látogatott közösségi terek ellenőrzésére is. Az elmúlt időszakban is számos intézményben került sor sikeres bűnmegelőzési és drogprevenciós programokra a BRFK központi szervei és a kerületi kapitányságok közreműködésével. Példaként a Fővárosi Önkormányzat Cseppkő Gyermekotthonában a BRFK II. kerületi Rendőrkapitánysága közreműködésével megvalósult bűnmegelőzési programsorozatot említjük. Az intézmények jelzéseik alapján a jövőben is igényt tartanak hasonló események szervezésére. 
Az adatokban bekövetkező változásokat folyamatosan figyelemmel kísértük, és ezeknek megfelelően aktualizáltuk a Fővárosi Gyermek- és Ifjúságvédelmi Kalauz című internetes információs kiadványunkat, amely megtalálható a Budapest Portál gyermekvédelmi oldalán, a fővárosi oktatási portálon és a Mérei Ferenc Fővárosi Pedagógiai és Pályaválasztási Tanácsadó Intézet honlapján. A Kalauzt kibővítettük a fővárosban elérhető, fiatalokat érintő bűnmegelőzési programokkal, melyeket a korábban bemutatott Rendőrségi Munkacsoport közreműködésével gyűjtöttünk össze. 
A gyermekjóléti szolgálatokkal a közös munka a szakellátó intézmények számára a fenntartó által 2010 őszén kiadott, az alapellátási intézményekkel való együttműködés konkrét formáira és módjára vonatkozó irányelvek mentén folytatódott. A szakellátó intézmények elfogadták azt a helyzetet, hogy a gyermekjóléti szolgálatokkal való hatékony együttműködés feltétele a gondozási hely aktív fellépése, kezdeményező magatartása. Azokban az esetekben, ahol kölcsönös szándék volt az együttműködés javítására, tervezettebb, szervezettebb, intenzívebb és mindezek eredményeként hatékonyabb lett a közös munka.   
A gyermekotthonok az elmúlt évben is valamennyi fővárosi – az első kerületi kivételével – és számos vidéki gyermekjóléti szolgálattal kapcsolatban álltak. A gyermekjóléti szolgálatokkal a napi együttműködés meghatározott időközönkénti telefonos és személyes információ átadást, a feladatok meghatározását, ügyintézést, közös családlátogatást, a gondozási helyen tett személyes látogatást, esetmegbeszélést, szakmai konzultációt jelent. A tapasztalatok szerint továbbra is hátráltatja az együttműködést a gyermekjólétis családgondozók leterheltsége és a körükben tapasztalható magas fluktuáció, esetenként a kapcsolatok túlságosan személyfüggő alakulása. A munka tartalmát illetően különös nehézséget jelent a gyakran költöző családok gondozása, valamint azok az esetek, amikor a gyermekotthon címe szerint illetékes gyermekjóléti szolgálat az esetgazda, ahol nem állnak rendelkezésre a gyermekkel és családjával kapcsolatos érdemi információk. A következő időszakban az egyeztetések során kiemelt figyelmet szükséges fordítanunk ezekre a területekre. 

A többcélú gyógypedagógiai intézmények gyermekotthoni szakmai egységeinek ágazati irányítása


A gyermekvédelmi feladatot is ellátó, enyhe, illetve középsúlyos értelmi, valamint érzékszervi fogyatékos gyermekeket, fiatalokat oktató-nevelő – szám szerint kilenc - többcélú intézmény gyermekotthoni szakmai egységei a Gyermek és Ifjúságvédelmi Osztály ágazati irányítása alá kerültek az elmúlt évben. Az osztály munkatársai áttekintették a gyermekotthoni szakmai dokumentumokat és megismerkedtek az intézmények gyakorlati működésével.  Ezt követően valamennyi intézményben sor került a dokumentumok – alapító okirat, szakmai program, SZMSZ és az ezekhez kapcsolódó szabályzatok – megújítására, összhangban a vonatkozó jogszabályokkal. A gondozott gyermekek családi kapcsolatainak ápolását segítő, családi környezetükbe történő visszahelyezését előkészítő családgondozói munka támogatása érdekében a gyógypedagógiai intézményekben is bevezették az alapellátással való együttműködés feladatait rögzítő protokollt. A dokumentumok átdolgozása során az intézmények vezetői mellett jelentős munkát végeztek a gyermekotthoni, lakásotthoni szakmai teamek is. A gazdálkodás területén lényeges változást hozott, hogy a vidéken működő intézmények kivételével a feladatokat 2011. szeptember 1-jétől a Gyógypedagógiai Intézmények Gazdasági Szervezete vette át.
A feladatellátás sajátosságai, valamint a gyógypedagógiai gyermekotthonok férőhely kihasználtságának elemzése alapján - részben már megvalósult, részben a jövőre vonatkozó - javaslatokat tettünk a Fővárosi Közgyűlésnek a férőhelyek, a meglévő kapacitások racionálisabb, hatékonyabb kihasználása érdekében az alábbiak szerint:
A fenntartó 2011. szeptember 1-jével, a tartósan alacsony – 50 százalék alatti - kihasználtság miatt megszüntette a hallássérült gyermekeket oktató-nevelő Dr. Török Béla Óvoda, Általános Iskola, Speciális Szakiskola, Egységes Gyógypedagógiai Módszertani Intézmény, Diákotthon és Gyermekotthon 16 férőhelyes gyermekotthoni szakmai egységét. A korábban ott ellátott gondozottak elhelyezése megoldható volt, illetve a jövőben gyermekvédelmi gondoskodásba kerülő hallássérült gyermekek elhelyezése biztosítható a fővárosi gyermekvédelmi hálózat azon intézményeiben, amelyek rendelkeznek a megfelelő feltételekkel a különleges szükségletű gyermekek, fiatalok gondozásához, biztosítva egyúttal az integrált neveléstől várható előnyöket is.
.Az Éltes Mátyás Általános Iskola, Diákotthon és Gyermekotthon (1108 Budapest, Újhegyi sétány 9-11.) jelenleg az enyhe értelmi fogyatékos, valamint a viselkedés fejlődésének tartós és súlyos rendellenességével küzdő tanulók oktatását, továbbá különleges szükségletű, enyhe értelmi fogyatékos gyermekvédelmi gondoskodásban élő gyermekek, fiatalok nevelését ellátó összetett intézményként működik. Az elmúlt években tapasztalt tendenciák alapján megnövekedett az igény a viselkedés fejlődésének tartós és súlyos rendellenességével küzdő tanulók oktatására és diákotthoni elhelyezésére, egyidejűleg csökkent a gyermekvédelmi gondoskodásba utaltak száma. A gyermekotthoni szakmai egység tartósan alacsony - 50-60 százalékos - kihasználtsága indokolttá tette, hogy javaslatot tegyünk a megszüntetésre.  Az Éltes Gyermekotthon gondozottjainak további oktatása-nevelése-gondozása biztosítható a differenciált fővárosi gyermekvédelmi hálózat – egyéni mérlegelés és a jól működő társas kapcsolatok figyelembe vételével legmegfelelőbbnek ítélt – intézményeiben: más különleges gyermekotthonok kellő számban rendelkezésre álló üres férőhelyein, „normál” gyermekotthonokban integráltan, illetve kettős - különleges és speciális - szükséglet esetén mindkét probléma típusra felkészült intézményekben. A megszüntetésre javasolt gyermekotthoni szervezeti egység épületei közül a székhelyen tovább működne az általános iskola és a diákotthon, a telephelyet (1104 Budapest, Szentimrey utca 3.) javaslatunk szerint az Általános Iskola, Egységes Gyógypedagógiai Módszertani Intézmény, Diákotthon és Gyermekotthon (1089 Budapest, Diószeghy Sámuel u. 25.) venné át. 
A „Diószeghy” gyermekotthoni egységének új telephelyre költözését az indokolja, hogy a fővárosi fenntartású gyermekvédelmi szakellátó rendszer végleges kialakításának folyamatában nem valósult meg az intézmény jelenlegi gyermekotthoni épületének teljes körű átalakítása. Az elmúlt időszakban lefolytatott hatósági ellenőrzések megállapították, hogy a gyermekotthoni egység elhelyezési, tárgyi feltételei - a fenntartó által már megtett intézkedések ellenére - nem felelnek meg teljes körűen a vonatkozó jogszabályi előírásoknak. A szükséges átalakításokat 2012. december 31-ig, a működési engedély határidejének lejártáig kellene elvégezni. Ennek megvalósítását azonban a Fővárosi Önkormányzat – a terület más célú hasznosítására vonatkozó kormányzati szándék ismeretében - nem vette tervbe. Ezek alapján javasoltuk, hogy az intézményben gyermekvédelmi gondoskodásban részesülő gyermekek az Éltes Mátyás Általános Iskola, Diákotthon és Gyermekotthon megüresedő és átadásra kerülő telephelyén, az utógondozói ellátott nagykorú fiatalok pedig más intézményekben kerüljenek elhelyezésre. A két intézmény fentiek szerinti átszervezéséről a Fővárosi Közgyűlés 2012. áprilisi ülésén elvi döntést hozott. Az átszervezés részeként megvalósuló ágazati férőhelyszám csökkenés nem veszélyezteti a jövőben szakellátásba kerülő különleges szükségletű gyermekek ellátását.

II. Az ellátásban részesülők száma, korcsoportok szerinti megoszlása, tendenciák  

Gyermeklétszám adatok


Amíg 2010. 12. 31-én 2910 fő volt ellátásban, addig az elmúlt év utolsó naptári napján 2892 fő, tehát 18 fővel kevesebb volt ellátásban a fővárosi gyermekvédelmi szakellátásban. 
Az összes ellátott közül 2305 fő (79,7 %) kiskorú, míg 587 fő (20, 3 %) utógondozói ellátott volt. A gondozottak 71 %-a gyermek- és lakásotthonokban, 29 %-a nevelőszülői családokban élt.
A 2010. év során a fővárosi gyermekvédelmi szakellátásba az elmúlt 15 év legmagasabb beáramlása volt tapasztalható. Ez 2011-ben már nem folytatódott, (bár az ezredforduló óta a harmadik legnagyobb számú beáramlás történt) ami ismételten azt igazolta, hogy a beáramlás emelkedésének folytatódása, vagy a folyamat lelassulása, esetleg megállása a társadalomban végbemenő változások, valamint a gazdasági válság még meglévő hatásai miatt is, nehezen prognosztizálható. 
A fővárosi gyermekvédelmi szakellátásba 2011-ben 675 fő új ellátott került be. Közülük 642 fő volt kiskorú és 33 fő az utógondozói ellátott. A bekerülők legnagyobb korcsoportját a 14 éven felüliek képezték (40,3 %), míg a legkisebb arányban a 6-13 évesek kerültek be (24,5 %).
A beutaltak 88 %-át fővárosi kerületek, mintegy 5%-át Pest megyei, illetve a régión kívüli gyámhatóságok, míg 7 %-ukat a rendőrség utalta be.

A 2011-ben beutalt gyermekeknél a beutalást kiváltó okok közül a legmagasabb arányban (48,3 %) az ellátás-gondozás elégtelensége szerepelt a gyámhatósági határozatokban. Legkisebb arányban (5,9 %) a megromlott családi kapcsolat, valamint a szülők deviáns életvitele (2,5 %) volt a hivatkozás a gondozásba vétel elrendelésére.

A beutaltak gondozási formáinak vizsgálatakor megállapítható, hogy a gyermekek döntő többsége (80,7 %) 2011-ben is ideiglenes hatályú elhelyezettként került szakellátásba. A gyámhatóságok mindössze a beutaltak 19,3 %-át utalták be nevelésbe vétellel (átmeneti vagy tartós neveltként), vagyis „végleges” döntést hozva.

A fővárosi szakellátásból 2011-ben 696 fő került ki, akik közül 357 fő kiskorúként, 118 fő nagykorúvá válását követően, 221 fő pedig az utógondozói ellátást elhagyva lépett ki a gondozásból.  
A kiskorúként kikerülők közül a legtöbben (171 fő) hazakerültek. Kisebb részük más TEGYESZ illetékességébe került, örökbe fogadták, valamint házasságot kötött.
A gyámhatóságok 2011-ben átlagban 3,8 éves gondozási idő után szűntették meg a kikerülők beutalását. Az átlag mögött azonban a tényleges gondozási idő erősen különbözik. Az ideiglenes hatályú elhelyezésből kikerülők 121 napot, az átmeneti neveltek 1737 napot (4,7 év), a tartós neveltek pedig 4074 napot (11,1) évet töltöttek szakellátásban kiskorúként a beutalásuk megszűnése előtt.
A gyermekvédelmi ágazatnál rendelkezésre álló férőhelyek közül az intézményeknél 2011-ben 85,4 %-os volt a férőhely- kihasználtság.
Az ellátásban részesülőkkel kapcsolatos 2011-re vonatkozó további részletes adatok, illetve ezek korábbi évekkel való összehasonlítása az átfogó értékelés „A gyermeklétszámok alakulása 2011-ben a fővárosi gyermekvédelmi szakellátásban” című mellékletében találhatók. 

Összefoglalás, következtetések

A fővárosi gyermekvédelmi szakellátásba való beáramlás és az onnan való kiáramlás 2011. évi adatainak az elemzése alapján a következő főbb megállapítások tehetők:
- 2011-ben az elmúlt évhez képest az év utolsó napján mért adatokat figyelembe véve kismértékű csökkenést mutat a gondozásban lévők száma.
- Az elmúlt két év folyamatos csökkenése után 2011-ben tovább csökkent (43 fővel) az utógondozói ellátottak száma. 
- A beutalást kiváltó okok között változatlanul az ellátás-gondozás megoldatlansága miatti beutalások száma a legmagasabb, ami ráadásul nagy mértékben nőtt is az elmúlt 4 évhez képest. Ugyanakkor nagyobb arányban csökkent a beutaltak saját magatartászavaraira vonatkozó hivatkozások aránya.
- A nevelőszülőknél elhelyezett gyermekek száma a 2010. évihez képest gyakorlatilag nem változott. (2010-ben 834 fő, míg 2011-ben 833 fő volt nevelőszülőnél elhelyezve)
- A kiáramlás mértéke 2011-ben az elmúlt évihez képest érzékelhetőbb csökkenést nem mutatott.
- A gondozásban eltöltött idő – különösen a nemzetközi összehasonlításokat is figyelembe véve –változatlanul túl hosszú és mindez ellentétes a Gyvt. elveivel is. Ezen elsősorban akkor lehetne változtatni, ha a beutalást kiváltó okok megszűntetésében a gyermekvédelmi alapellátás intézményrendszere az eddigieknél is hatékonyabban tudna közreműködni.




III. Változások az ellátás feltételeiben 

Az elmúlt évben is az alapvető szakmai cél a jogszabályok által előirt kötelezettségek teljesítése, az intézményekben élő gondozottak teljes körű ellátásának, továbbá a jogszabályban megszabott szakellátók létszámának, összetételének biztosítása. Ehhez a fenntartó az elmúlt évben is biztosította a szükséges fedezetet, sőt az országos átlaghoz képest az intézményrendszer működtetése magasabban finanszírozott volt.
A fővárosi gyermekvédelmi intézményhálózat átalakításának folyamata befejeződött. A fővárosi fenntartású gyermekotthonok a törvényi előírások szerint átalakított, korszerű intézmények. 

A gyermek-és ifjúságvédelmi intézményhálózat működtetésének főbb mutatói

Működési kiadások

A gyermekvédelmi ágazathoz tartozó intézmények 2011-ben a működési kiadásokra 9.670.075 ezer forintot fordítottak. A működési kiadások az intézményeknél az alábbiak szerint alakultak:             				
	Megoszlása
	Az ágazat intézményeinél

	
	9.670.075

	ebből a legjelentősebbek:
	

	Személyi juttatások és járulékai
	6.643.513

	Ellátottak pénzbeli juttatásai
	   381.006

	Dologi kiadások
	2.481.162


											        Ezer Ft											





A működési kiadásokon belül meghatározó súlya van az ellátó rendszerben dolgozók személyi juttatásainak. Az ellátó rendszer egészére nézve a személyi juttatások aránya megközelíti a kiadások 70 százalékát.
A 2011. évi működési költségvetés tervezése során jelentős támogatás-csökkentést kellett végrehajtani. A legnagyobb megtakarítás az ágazatban 130 álláshely megszüntetésével volt elérhető. A létszámcsökkentésekhez kapcsolódó egyszeri kifizetések fedezetére az eredeti költségvetésben 112.005 ezer Ft-ot biztosított a fenntartó az érintett intézmények részére. Ugyanakkor a létszámcsökkenésből, az ellátotti normatívák 10%-os csökkentéséből, a jogszabályi minimum feletti jutalom zsebpénz elvonásából és a telephely megszüntetésekből származó megtakarítás miatt 199.675 ezer Ft került elvonásra. 
További működési költségvetés csökkentést jelentett a működési célú felügyeleti támogatás 1,5 %-os elvonása, mely az intézményi körben 90.683 ezer Ft dologi kiadás elvonást jelentett.

Az ellátottak zsebpénz juttatását jogszabály írja elő, amelynek mértéke az öregségi nyugdíjminimum összegéhez kötötten kerül megállapításra. A 2011. évben az öregségi nyugdíjminimum az előző évhez képest nem változott, 28.500 Ft volt. 
Így az öregségi nyugdíjminimum - 3-tól 10 éves korig 5 %; 10-14 éveseknek 13 %, 14 év fölött 18 % - szerint a zsebpénz összege a következők szerint alakult:

A zsebpénz mértéke 2011-ben
                 										 Ft/hó
	Korcsoport
	Összeg

	3-10 év között
	1.425

	10-14 év között
	3.705

	14 év fölött
	5.130



Az öregségi nyugdíjminimum százalékában megállapított nevelőszülői nevelési díj – amely a gyermek ellátásának költségeit fedezi - 2011. évben az alábbi volt:
Normál ellátás esetén:       42.750 Ft/hó/ellátott
Különleges ellátás esetén: 49.875 Ft/hó/ellátott    

A nevelőszülői díj emelésére 2011-ben nem került sor, így a díjak az alábbiak szerint alakultak:

	 Hi Hivatásos nevelőszülői díj:     135.000 Ft/hó
	
	
	

	Hagyományos nevelőszülői díj:  15.000 Ft/hó/gyermek       
	



A 2011. évi eredeti költségvetési keretszámba beépítésre került a közalkalmazottak 2011. január 1-jei kötelező soros előrelépése és a szakképesítés megszerzése miatt szükséges fedezet, illetve a minimálbér 78.000 Ft-ra való emelésének és a garantált szakmunkás bérminimum 94.000 Ft-ra emelésnek fedezete. Ágazati szinten ez 44.355 ezer Ft növekedést jelentett.

Ugyanakkor a 2011. évi költségvetésben a járulék és az EHO megtakarításának 1 hónapra eső része ágazati szinten 21.140 ezer Ft elvonást jelentett.
A dologi kiadásokon belül a készletbeszerzések döntő részét az élelmiszerek, valamint az üzemeltetés feltételeit biztosító karbantartási-és egyéb anyagok, irodaszerek, valamint hajtó-és kenőanyagok tették ki. Meg kellett felelni a Gyvt. azon előírásainak is, amelyek az ellátottak speciális szükségleteinek kielégítésére (pl. főiskolások taníttatásának többletkiadásai, liszt-érzékeny, tejcukor-érzékeny gyermekek étkeztetése, gyógyászati segédeszközök beszerzése stb.) vonatkoznak. 
A feladatellátás jellegéből adódóan igen magas a telefonos ügyintézés, az ellátottak vérszerinti családjával történő kapcsolattartás kommunikációs szolgáltatásokra, valamint a gyógyszerekre fordított költsége. A szolgáltatási kiadások között az üzemeltetési, fenntartási kiadások – energia, víz-és csatornadíj, postaköltség, szemétszállítás, takarítás, rovarirtás, karbantartás – jelentős hányadot képviseltek. Az energia kiadások (víz-és csatornadíjjal együtt) a tavalyi év teljesítéséhez képest 21,2 %-kal növekedtek (420.593 ezer Ft-ról 509.806 ezer Ft-ra). Az energiahordozók áremelkedését átgondolt takarékossági intézkedésekkel sikerült kigazdálkodni. 
A rehabilitációs hozzájárulás 2011. évi teljesítése 50.678 ezer Ft, mely az előző évhez viszonyítva (44.221 ezer Ft) 15 %-kal növekedett és jelentős többletterhet jelent az intézmények gazdálkodásában.
Több intézmény pályázati úton nyert többletbevételekkel egészítette ki a felügyeleti szervtől kapott támogatást. Évközben szigorú takarékossági intézkedésekkel, a személyi juttatásokon elért megtakarítások dologi kiadásokra történt átcsoportosításával tudták fedezni kiadásaikat. Az eddigieknél még nagyobb figyelmet fordítottak a pénzeszközök takarékos, megfontolt felhasználására és minden lehetőséget megragadtak arra, hogy a gyermekek ellátásának színvonala ne romoljon. 
A – Fővárosi Közgyűlés által 2004. október 1-jével létrehozott – Fővárosi Gyermekvédelmi Intézmények Gazdasági Szervezetébe 2011. július 1-től újabb három budapesti székhelyű intézmény (Béke Gyermekotthon és Általános Iskola, Kossuth Lajos Gyermekotthon és Általános Iskola és a Cseppkő Gyermekotthon és Óvoda) integrációjára került sor. 
A Gazdasági Szervezet a pénzügyi-, számviteli-, munkaügyi adminisztráción felül összesen 21 intézmény üzemeltetéséről és fenntartásáról, energiagazdálkodásáról, a munka és tűzvédelmi feladatok ellátásáról, főzőkonyhák üzemeltetéséről, a gépjárművek és a központi karbantartó csoport működtetéséről gondoskodik. Ezek az ellátási feladatok tervezetten, ütemezetten és szakszerűen, a korábbinál jóval költségtakarékosabban bonyolódnak az intézmények igényeinek maximális figyelembe vétele mellett. Az intézmények normatíva keretekkel és szakmai dologi kiadási keretekkel rendelkeznek. A gyermekvédelmi intézmények a szakmai, a Gazdasági Szervezet a gazdasági-technikai dolgozók létszámához tartozó személyi juttatások előirányzata és munkaadókat terhelő járulékai felett önállóan gazdálkodik, és munkáltatói jogkörrel rendelkezik.

Az intézmények létszámkeretének alakulása

A szakellátói létszámkeretet a Fővárosi Önkormányzat az elmúlt évben is biztosította. Valamennyi intézményben a feladatellátáshoz megfelelően biztosítottak a személyi feltételek. Az előírt szakképzettséggel nem rendelkező dolgozók továbbképzése folyamatos. A létszámkeret 2011-ben a gyermek-és ifjúságvédelmi ágazat intézményeinél 2.510 fő volt. 

Átalakítások, fejlesztések

A Fővárosi Önkormányzat fejlesztési tervében 2011. évre a gyermekvédelmi ágazat részére jóváhagyott beruházási, fejlesztési feladatok közül az alábbiak valósultak meg, illetve vannak folyamatban:
· Breznó közi volt Átmeneti Gyermekotthon rekonstrukciója: a megszűnt alapellátási tevékenységet követően az intézmény az átalakítás után szakellátási feladatokat lát el. A rekonstrukció kivitelezési munkái 2008. év tavaszán kezdődtek meg és az engedélyokirat szerinti ütemben 2009. június végén fejeződtek be. A használatbavételi engedély 2009. év végén, a működési engedély 2010. márciusban került kiadásra. A beruházás részeként első készlet beszerzésre kiírt közbeszerzési eljárás csak részben volt eredményes. Két részfeladat vonatkozásában kiírt közbeszerzési eljárás ismételten eredménytelen volt, emiatt az újabb közbeszerzési eljárás áthúzódott a 2011. évre. A készletek leszállítása 2011. decemberben megtörtént.  
- Mónosbéli Gyermekotthon főépület rekonstrukciója: 2009-ben a kiviteli tervdokumentáció tervellenőrzése megtörtént. A tervellenőr és a lebonyolító cég által, a kiviteli tervben megállapított hiányosságok pótlása 2009. év végéig megtörtént, amiből kifolyólag többletköltségek jelentkeztek. A többletköltségek miatt a kiviteli terveket át kellett értékelni az új koncepció szempontja szerint. Időközben lejárt az építési engedélyezési terv hatálya, ezért 2009. decemberben a Kulturális Örökségvédelmi Hivatalhoz benyújtottuk a módosított engedélyezési tervet. A hiánypótlásoknak eleget téve az új engedélyezési tervre az építési engedély 2011. 05. 03-án került kiadásra. Többszöri egyeztetések után 2011. 07. 25-én a kiviteli tervek leszállítása megtörtént. A közbeszerzési eljárás a kivitelező kiválasztására áthúzódik a 2012. évre.
·   Az Aga Gyermekotthon kiváltásának II. üteme: a Budapest XIX. ker. József Attila utca 65-69. szám alatti 36 férőhelyes gyermekotthon kivitelezése befejeződött és az intézmény birtokba vétele 2009. februárban megtörtént. A beruházási első készlet pótlólagos beszerzésének közbeszerzési eljárása csak részben volt eredményes, ezért az eredménytelenül lezárult részfeladatokra újabb közbeszerzési eljárást kellett indítani. Sajnos egy részfeladatra a közbeszerzési eljárás ismételten eredménytelen lett, emiatt az újabb közbeszerzési eljárás eredményeként a készlet leszállítása részben 2011. évben megtörtént, részben pedig 2012. január hónapra húzódott át. 
-   Balatonboglári Gyermekotthon Zamárdi telephely főépület rekonstrukciója: A telephelyet a szakellátásban élő gyermekek üdültetésére használjuk. A júniustól augusztus végéig tartó szezonban ciklusonként 150 gyermek üdül itt (összességében kb. 1500 gyermek/szezon).  Az 1896-ban épült épület korszerűtlen, állaga nagyon megromlott. A gazdaságosabb üzemeltetése érdekében szükséges a rekonstrukció elvégzése. A helyszíni bejárás 2011-ben megtörtént, a tetőszerkezet és tetőfödém állapotfelmérését statikus elkészítette, amely indokolttá teszi a mielőbbi műszaki beavatkozást az állagmegóvás és a balesetveszély elkerülése miatt. Meglévő tervek és tanulmányterv felülvizsgálata folyamatban van. A 2012. évre érvényes engedélyokirat is van.  
-   Kossuth Lajos Gyermekotthon és Általános Iskola tető rekonstrukció: A gyermekotthon lapos tető szerkezete tönkre ment, a javítások ellenére több helyen beázik. Egy, az épület hőszigetelésének állapotáról 2007. évben készült tanulmányterv szerint, halaszthatatlanul el kell végezni a tető hő- és vízszigetelésének felújítását. Ezzel jelentősen csökkenne az épület hő vesztesége. A 2011. évben csak a beruházás előkészítésének előirányzata szerepelt, amely nem lett felhasználva. 2012. évre érvényes engedélyokirat van.  
- Kossuth Zsuzsa Gyermekotthon és Általános Iskola (Bicske) kastélyépület, iskola rekonstrukció: A kastélyépület tűzjelző rendszere elkészült, az átadás-átvételi eljárás lezajlott. A műemlékvédelmi hivatal a tűzjelző rendszer kialakításának befejezését tudomásul vette és elfogadta, kivitelezés befejeződött. A Pénzügyi és Költségvetési Bizottság a 235/2011.(12.13.) számú határozatával jóváhagyta a kastélyépület, ereszcsatorna és tető részleges felújítását. A kivitelezési munkálatok 2012-ben indulhatnak. Az iskola rekonstrukciójának tervei 2011. decemberben elkészültek, a kivitelező kiválasztása és a felújítás megkezdése 2012. II-III. negyedévben kezdődhet.

 2011-ben a gyermek- és ifjúságvédelmi ágazathoz tartozó intézmények 10 telephelyén az épületek állagmegóvására 85.2 millió Ft felújítási előirányzat lett jóváhagyva. A felújítási feladatok tervezésekor - az elmúlt esztendőkhöz hasonlóan - elsőbbséget a gazdaságosabb üzemeltetést eredményező felújítási munkák kaptak, így a fűtési rendszerek felújításai, tetőbeázások megszüntetése, gépészeti-, víz-, csatorna- és elektromos hálózatok felújításai, vizesblokkok felújítása, valamint homlokzatok szigetelése és nyílászárók cseréje. 
A gyermek- és ifjúságvédelmi ágazat 2010. évi intézményi céljellegű keretjellegű beruházások 100 millió Ft-os előirányzatából, az ágazat részére, lakásotthoni célra korábban megvásárolt ingatlanok, családi házak rekonstrukciója feladat – a közbeszerzési eljárás időigénye miatt - áthúzódott a 2011. évre. Az adott keretből három, lakásotthonként működő családi ház költséghatékonyabb és gazdaságosabb üzemeltetést eredményező rekonstrukciója valósult meg 2011. I. félévében.

[bookmark: _Toc16934711][bookmark: _Toc32824494]IV. A felügyeleti szervek által végzett gyermekvédelmi, szakmai ellenőrzések tapasztalatai

A továbbiakban az Oktatási, Gyermek-és Ifjúságvédelmi Főosztály felügyelete alá tartozó intézményekben a különböző szervek által az elmúlt évben végzett vizsgálatok, ellenőrzések tapasztalatait mutatjuk be röviden.

Átfogó vizsgálat, törvényességi és szakmai ellenőrzések

A Gyvt. az intézmény fenntartójának irányítási jogkörében előírja, hogy a gyermekek védelmét ellátó intézmény fenntartója ellenőrzi az intézmény gazdálkodását és működésének törvényességét, valamint értékeli a szakmai munka eredményességét.
A Fővárosi Közgyűlés Oktatási és Ifjúságpolitikai Bizottsága által jóváhagyott fenntartói ellenőrzési program, illetve a 2011. évre szóló fenntartói és gyámhivatali ellenőrzési terv szerint az Oktatási, Gyermek-és Ifjúságvédelmi Főosztály szakmai felügyelete alá tartozó intézményeknél 1 átfogó vizsgálatra, 3 törvényességi vizsgálatra, 1 törvényességi utóellenőrzésre, 4 szakmai vizsgálatra, 1 szakmai utóellenőrzésre, 3 normatíva ellenőrzésre, valamint 1, a Belső Ellenőrzési Osztály által végzett pénzügyi-gazdasági vizsgálatra került sor. Az átfogó vizsgálat keretén belül törvényességi, szakmai, pénzügyi–revizori, valamint védelem-és biztonságszervezési vizsgálat történt.
A fenntartói ellenőrzési programban meghatározott szempontrendszer szerinti átfogó vizsgálatokat, törvényességi és pénzügyi ellenőrzéseket a Főpolgármesteri Hivatal munkatársai, míg a szakmai  ellenőrzéseket/utóellenőrzéseket a jogszabályi előírásoknak megfelelően az Országos Gyermekvédelmi Szakértői Névjegyzékben szereplő szakértők végezték. 
A fenntartói ellenőrzések mellett a gyermekjóléti és gyermekvédelmi szolgáltatótevékenység engedélyezéséről, valamint a gyermekjóléti és gyermekvédelmi vállalkozói engedélyről szóló 259/2002. (XII.18.) Korm. rend. 14.§-a alapján a fővárosi és megyei kormányhivatalok (mint működést engedélyező szerv) folytattak valamennyi intézménynél ellenőrzést, amelyek során azt vizsgálták, hogy a szolgáltató tevékenység megfelel-e a működési engedélyben foglaltaknak és a jogszabályokban meghatározott feltételeknek.   
A továbbiakban a különböző típusú ellenőrzések eredményének intézményenkénti rövid összefoglalóját ismertetjük.

Átfogó vizsgálat:

Budapest Főváros Önkormányzatának Esze Tamás Gyermekotthona 
( 1125 Budapest, Diósárok utca 40.)

A vizsgálat tapasztalatainak összegzéseként megállapítható, hogy a szakmai működés jogi kereteit előíró jogszabályokat betartják. Az intézmény rendelkezik az intézmény működéséhez szükséges, a fenntartó által jóváhagyott alapvető dokumentumokkal. Az intézményben a korszerű elhelyezési és működési feltételek biztosítottak. Az intézmény tárgyi felszereltsége jó színvonalú, de a bútorzat több helyen meglehetősen elhasználódott, folyamatos cseréje esedékes. A személyi feltételek tekintetében az engedélyezett álláshelyek száma megfelel a szakmai jogszabályban előírtaknak. Az előírt végzettséggel, szakképesítésekkel a munkatársak rendelkeznek. A szakmai továbbképzés a továbbképzési tervben foglaltak alapján történik. A gondozottak teljes körű ellátása biztosított a szakmai jogszabályban előírtaknak megfelelően. A gyermeki jogok érvényesülése az intézményben biztosított. Az intézmény rendelkezik hatályos alapító okirattal, valamint határozatlan időre szóló működési engedéllyel. Az SZMSZ több tartalmi eleme elavult, aktualizálni szükséges. A gyermekotthon elkészítette a Gazdasági Szervezettel (GSZ) való együttműködési megállapodásban rögzített kötelező szabályzatokat. Az intézmény gazdálkodásának szabályozottsága jó színvonalú.
A szabályszerűbb működés és a jogszabályi előírások maradéktalan érvényre jutása érdekében a következő javaslatokat tették a vizsgálatot végzők:
· a Munkaügyi Szabályzatot és a Közalkalmazotti Szabályzatot vizsgálják felül a hatályos jogszabályoknak való megfelelés érdekében,
· szükséges aktualizálni az SZMSZ-t, az ellenőrzési nyomvonal és a kockázatkezelés szabályzatát az SZMSZ mellékleteiből ki kell emelni,
· GSZ-el való munkamegosztási megállapodás részeként el kell készíteni a közérdekű adatok nyilvánosságának rendjéről szóló szabályzatot,
· a pénz és értékkezelők esetében a munkaköri leírásban rögzíteni kell az anyagi felelősséget,
·  nagyobb figyelmet kell fordítani a továbbképzésre kötelezett személyek létszámának megállapításánál a vonatkozó jogszabályok alkalmazására,
· a rendkívüli események jelentését, a munkabaleseti adatlapokat, továbbá a tűzriadó gyakorlat jegyzőkönyvét szükséges megküldeni a Belső Ellenőrzési Osztály részére, 
· szükséges a Munkavédelmi Szabályzat aktualizálása, évenkénti felülvizsgálata, a foglalkozás egészségügyi orvos dokumentálásának pótlása,
· a Tűzvédelmi szabályzatot aktualizálni kell, el kell készíteni a kiürítés számításokat,
· tegyék egyértelművé, hogy az alapdokumentumok és egyéb szabályzatok közül melyek hatályosak, célszerű ezek külön tárolása,
· szükséges a munkaügyi anyagokban a kisebb hiányosságok pótlása,
· vezessék a kapcsolattartási naplót, és abban a rendelkezésre álló adatokat hiánytalanul töltsék ki,
· az éves továbbképzési tervet egészítsék ki a 9/2000. (VIII.4.) SzCsM rendelet 15. § (1.) és (2.) bekezdésében meghatározott hiányzó adatokkal,
· fordítsanak kiemelt figyelmet a szökésből visszakerültek gyám általi beszélgetésének alkalmával arra, hogy minden esetben történjen meg feljegyzés készítése,
· szükséges a munkaköri leírások finomítása, kiigazítása, korrekciója, 
· indokolt a munkaidő beosztás áttekintése, a nevelői jelenlétet olyan időszakokra tervezzék, ahol legjobban tud érvényesülni a pedagógiai, gyógypedagógiai, pszichopedagógiai szakértelem,
· indokolt a csoport szintű szabadidős tevékenységek élénkítése, bővítése,
· szükséges a különböző adományok felhasználására, elosztására vonatkozóan szabályzat, vagy igazgatói utasítás elkészítése.
Törvényességi vizsgálatok:
Budapest Főváros Önkormányzatának Kornis Klára Gyermekotthona 
(1042 Budapest, Árpád út 199.)
Az intézményben a szakmai működés jogi kereteit előíró jogszabályokat alapvetően betartják, az intézmény működéséhez szükséges dokumentumokkal rendelkeznek. A dokumentumok formája és tartalma megfelel a hatályos jogi szabályozásnak. A jogszabályok által előírt nyilvántartásokat vezetik. A gyermekek teljes körű ellátásához a személyi és tárgyi feltételek biztosítottak. A vizsgálatot végzők a következő főbb javaslatokat tették: 
· szükséges az intézményi alapdokumentumok áttekintése, szükség szerinti módosítása és beterjesztése fenntartói jóváhagyásra, ajánlott a házirend szövegének módosítása, 
· szükséges az érdek-képviseleti fórum hiányzó tagjainak megválasztása, és a fórum jogszabály szerinti működtetése,
· a gyám fordítson fokozott figyelmet az engedély nélküli távolléteket követő beszélgetések személyes lefolytatására, a gyámi tanácsadókkal való személyes kapcsolattartásra, valamint a gyámi jelentések jogszabály szerinti elkészítésére,
· az engedély nélküli távollétek magas számára való tekintettel szükséges a szökési protokoll konzekvens alkalmazása,
· szükséges a hatályos jogszabályi előírásnak megfelelő, az előírt képesítéssel rendelkező szakellátói létszám biztosítása,
· szem előtt kell tartani, hogy a munkaidő-beosztást legalább hét nappal korábban, legalább egy hétre előre írásban kell közölni a munkavállalókkal,
· szükséges a ruha-és zsebpénz nyilvántartás, valamint a kapcsolatatartási napló folyamatos vezetői ellenőrzése,
· az intézményvezetőnek rendkívüli események bekövetkezése esetén tájékoztatási kötelezettsége van a fenntartó felé.
Budapest Főváros Önkormányzatának Hűvösvölgyi Gyermekotthona 
(1021 Budapest, Hűvösvölgyi út 165.)

Az intézmény szakmai tevékenysége a jogszabályban előírtak szerint valósul meg. Az intézmény működéséhez szükséges dokumentumokkal rendelkeznek, a dokumentumok formája, tartalma megfelel a hatályos jogi szabályozásnak. Az engedélyezett szakmai álláshelyek száma megfelel a jogszabályi követelményeknek, a munkatársak rendelkeznek az előírt végzettséggel, szakképesítéssel. A közalkalmazottak iratanyagai rendezettek. A dolgozók rendelkeznek munkaköri leírással. A munkaköri leírások személyre szólóak, aktuálisak, a ténylegesen végzett feladatokkal összhangban vannak. Az iratok kezelésnek gyakorlata összhangban van az intézmény iratkezelési szabályzatával. Az összetartozó iratok együttes kezelése, a dokumentumok nyomon követhetősége alapvetően megvalósul.
A vizsgálatot végzők hiányosságként megállapították, hogy 8/2000. (VIII.4.) SZCSM rendelet 1. § (1) bekezdésében előírtak szerint a szakellátásban foglalkoztatottak lejelentése nem minden esetben történt meg. Továbbá észrevételezték, hogy a foglalkoztatottak továbbképzéseire vonatkozó nyilvántartások vezetése, dokumentumok elkészítése nem minden esetben naprakész, tartalmában hiányos.  
A szabályszerűbb működés és a jogszabályi előírások maradéktalan érvényre juttatása érdekében a vizsgálók a következő főbb javaslatokat tették:
· a vezetői utasítások, a belső szabályzatok dolgozók általi tudomásul vétele dokumentáltan történjen,
· szükséges a Közalkalmazotti Szabályzat felülvizsgálata, a hatályos jogszabályi előírások figyelembevételével történő aktualizálása,
· szükséges az Érdekképviseleti Fórum tényleges működtetése,
· fordítsanak nagyobb gondot a továbbképzéssel kapcsolatos dokumentumok elkészítésére, naprakész vezetésére, az iratok áttekinthető módon történő rendezésére, biztosítsák a szükséges szakképesítés megszerzését,
· az engedély nélküli eltávozások esetén a gondozottak visszatérése után az egyéni beszélgetésen a gyám minden esetben legyen jelen, az ott elhangzottakat részletesebben rögzítsék, azt a gyám és a gyermek is minden esetben írja alá,
· szükséges a kimenő levelezésnél a postázás dátumának feltüntetése, tekintettel arra, hogy annak a határidők szempontjából jelentős szerepe lehet.

Budapest Főváros Önkormányzatának Általános Iskolai Kollégiuma 
(1022 Budapest, Tapolcsányi út 4.)

A vizsgálatot végzők megállapították, hogy az intézményben a szakmai működés jogi kereteit előíró jogszabályokat betartják. A törvényes működéshez szükséges, a fenntartó által is jóváhagyott dokumentumok az intézményben rendelkezésre állnak. Az értekezletek, igazgatói utasítások, vezetői ellenőrzések dokumentáltan történnek. Ugyanakkor a vezetői ellenőrzések kapcsán elrendelt intézkedések visszaellenőrzéséről írásos feljegyzések nem készülnek. Az intézmény aktuális tanévre vonatkozó munkaterve megfelelő. Az oktató-nevelő munkához szükséges taneszközök, valamint az előírt berendezés minimum feltételek jó színvonalon biztosítottak. A kollégium személyi feltételei megfelelnek a törvényi előírásnak. Az intézményben alkalmazott pedagógusok a jogszabályokban előírt iskolai végzettséggel, szakképesítéssel rendelkeznek, továbbképzésük az erre vonatkozó rendeletben foglaltak szerint történik. A közalkalmazottak iratanyagai rendezettek. Ugyanakkor hiányosságként felróható, hogy a munkavállalók aktuális, aláírt munkaköri leírásait sem a GSZ-ben kezelt iratanyagokban, sem az intézményben nem voltak megtalálhatóak. A hatályos jogszabályok által előírt nevelő-oktató munka dokumentumai az intézményben rendelkezésre állnak, a nyilvántartásokat, jegyzőkönyveket a jogszabályban előírt nyomtatványokon vezetik. A dokumentumok tartalmazzák a tanulókra vonatkozó előírt adatokat. A tanügy igazgatási dokumentumokat a vezetők rendszeresen, igazolt módon ellenőrzik. A nem kötelező szabadidős foglalkozások megtartása nem dokumentált. A tanulók egészségvédelme érdekében a tanulók balesetvédelmi oktatáson vesznek részt, a higiéniai előírásokat betartják. Az orvosi szoba és a kollégiumban kötelezően előírt betegszoba minimális alapfelszereltsége megfelel a 26/1997. (IX.3.) NM rendelet 1. számú mellékletében foglaltaknak. A gyermekvédelmi feladatok ellátására egy pedagógus végzettséggel rendelkező, ifjúságvédelmi felelőst alkalmaznak teljes állásban. A gyermeki és tanulói jogok érvényesülése biztosított. Az intézmény rendelkezik iratkezelési szabályzattal, azonban sem az abban foglaltak, sem a tényleges gyakorlat nem felel meg a követelményeknek. Az iratok visszakereshetősége és az összetartozó iratok együttes kezelése nem biztosított.
A vizsgálatot végzők a következő javaslatokat tették:
· az alkalmazottak munkaviszonyát megalapozó iratok másolati példányai (kinevezési okmányok, a képesítéseket igazoló oklevelek, esetenkénti megbízások), valamint a munkaköri leírások eredeti példányai az intézményben is legyenek megtalálhatóak,
· az igazgatóhelyettes és az egy fő nevelői munkakört nem megfelelő végzettséggel betöltő kolléga alkalmazását megalapozó dokumentumokat vizsgálják felül,
· a vezetői ellenőrzések kapcsán elrendelt intézkedések visszaellenőrzéséről is készüljön írásos feljegyzés,
· a nem kötelező szabadidős foglalkozások megtartását is dokumentálják,
· kiemelten ügyeljenek az eseményekről készített jegyzőkönyvek aláírásaira, továbbá, hogy az érintettek tájékoztatása dokumentáltan történjen,
· az intézmény iratkezelésére vonatkozó szabályzatát a hatályos jogszabályi előírások figyelembevételével dolgozzák át.

Törvényességi utóellenőrzés:

Budapest Főváros Önkormányzatának Gyermekotthona
 (1023 Budapest. Bolyai utca 11.)

Az utóellenőrzés célja annak vizsgálata volt, hogy az Oktatási, Gyermek-és Ifjúságvédelmi Főosztály által tett korábbi javaslatokra az intézmény vezetése milyen intézkedéseket tett. Az utóellenőrzés tapasztalatai alapján megállapítható, hogy a 2010. októberben végzett törvényességi vizsgálat során feltárt hiányosságokat az intézményben megszüntették, a szükséges intézkedéseket megtették.
Szakmai ellenőrzések:

Budapest Főváros Önkormányzatának Kaffka Margit Gyermekotthona 
(1122 Budapest, Acsády Ignác utca 3.)

A vizsgálatot végzők megállapították, hogy az intézményben az elhelyezési és tárgyi feltételek jó színvonalon biztosítottak. Az ellátottak iratanyagai példaértékűen rendbe tartottak. A szakmai munka erősségeként emelték ki az egyes gondozottak tanulmányi eredményei terén kifejtett erőfeszítéseket, és a kialakított szabadidős tevékenységi rendszer egyes elemeit. Az utógondozói ellátás területén komoly szakmai előrelépés történt. Kidolgozásra került egy szakmai koncepció, továbbá törekszenek a személyiség és szocializációs érettség felmérésére. Az utógondozói ellátás összességében jó és előremutató szinten, több értékes szakmai elemmel biztosítja a fiatal felnőttek önálló életkezdésre való felkészítését. Ugyanakkor észrevételezték, hogy a gyermekotthonban életében komoly problémát jelent a szökések magas száma, és ennek a problémának a kezelése. Erősítendő területnek ajánlották az engedély nélküli távollétek kezelését. 
Az ellenőrzést végzők az alábbi javaslatokat tették:
· indokolt a féléves munkatervek és beszámolók szakmai kereteinek kidolgozása,
· fordítsanak nagyobb figyelmet arra, hogy a pszichológus munkaidő beosztása illeszkedjen a gyermekotthon korosztálybeli összetételéhez, továbbá ügyeljenek arra, hogy a pszichológus a heti 40 órás munkaidejéből, kötelezően 30 órát a gyermekek között töltsön munkavégzéssel,
· valamennyi tervezett ellenőrzés a kitűzött időpontban valósuljon meg, és mindegyikről készüljön írásos értékelés, melyet az érintett kolléga is aláír,
· a gyám fordítson fokozott figyelmet az engedély nélküli távolléteket követő beszélgetések személyes lefolytatására, a beszélgetés megtörténtét és tartalmának lényegét írásban történő dokumentálására,
· szükséges a növendékügyi előadó alkalmazásának rendezése, tényleges munkavégzés szerinti besorolása, juttatásainak munkaköréhez igazítása, valamint a fiktív helyettesítésének megszüntetése,
· fordítsanak kiemelt figyelmet arra, hogy az utógondozói ellátás felterjesztéshez családlátogatásokról készített írásos tájékoztatás, illetve környezettanulmány minden gondozott személyi anyagában megtalálható legyen,
· indokolt az Érdekképviseleti Fórum üléseinek rendszeresítése.

Budapest Főváros Önkormányzatának Bokréta Lakásotthonai
(1103 Budapest, Szlávy u. 40.)

A vizsgálatot végző szakértők megállapították, hogy a „Bokréta Lakásotthonok” összességében jó színvonalon biztosítják a gondozottak számára az otthont nyújtó szakellátás, valamint az utógondozói ellátás szakfeladatát. A gyermekek teljes körű ellátásához a személyi és tárgyi feltételek jó szinten biztosítottak. A lakásotthonokban devianciák visszaszorításában elismerésre méltó eredményeket tudnak felmutatni. A szoktatás-nevelés rendszerében több pozitív és előremutató megnyilvánulást tapasztaltak. A tanulmányi munka szakmai segítése a 2005. évi szakmai vizsgálat óta eltelt időszakban feltűnő mértékben fejlődött, úgy a délutáni tanulási tevékenység irányítása, ösztönzése, mint a fejlesztőpedagógiai szaksegítség terén. Példaértékű a tanulmányi ösztöndíj rendszer és a pályaorientációs foglalkozás működő formáinak gyakorlata. Nagy figyelmet szentelnek a szabadidős tevékenységek megszervezésére. Az intézmény szakmai munkája a szakmai program irányelveit követi. A szakmai munka erősségeként ítélték meg az egységes vezetői összhangot, valamint az arányos munkamegosztást a vezetői feladatok terén az igazgató és a két helyettese között. 
A vizsgálatot végzők a következő javaslatokat tették:
· indokolt konkrét éves ellenőrzési terv készítése a témakör, a felelős, és az időpont megjelölésével,
· az elvégzett ellenőrzésekről készüljenek feljegyzések, melyeken szerepeljen az ellenőrzés pontos dátuma, időtartama, az ellenőrzött dolgozó nevesítése, a megállapítások, javaslatok, instrukciók, továbbá minden esetben az ellenőrzött dolgozó írja alá a személyét, munkáját érintő ellenőrzési megállapításokat,
· szükséges havonta egyszer a Bernecebarátiban élő gyámoltaknál is a gyámi meghallgatást biztosítani,
· a gyámok fordítsanak nagyobb figyelmet arra, hogy a szökésből visszakerült gondozottakkal történő gyámi elbeszélgetést követően készüljön írásos feljegyzés, amely a beszélgetés megtörténtét és tartalmának lényegét rögzíti, ezt a gyám és az érintett gyermek is írja alá,
· indokolt a munkaköri leírások aktualizálása és felülvizsgálata,
· szükséges a csoportnaplók szerkezeti kiegészítése, hogy azok tartalmazzák a team-jegyzőkönyveket és az otthongyűlések jegyzőkönyveit is,
· szükséges egy értékelő rendszer kidolgozása a fiatalok felé, mely javítja a szobarendet és az igényességet,
· szükséges a fejlesztőpedagógusok és családgondozók munkanaplóinak vezetői ellenőrzése.
Budapest Főváros Önkormányzatának Cseppkő Gyermekotthona és Óvodája 
(1025 Budapest, Cseppkő u. 74.)

A vizsgálatot végzők több szakmai-pedagógiai hiányosságot tártak fel. A vizsgálatot megelőző időszakban a gyermekotthonban igazgatóváltásra került sor.  A jelenlegi igazgató 2010. októbertől irányítja az intézményt. Az intézményvezető törekszik a szakmai munka új alapokra fektetésére, ehhez számos téren prioritásokat fogalmazott meg. Törekvéseit nehezíti a korábbi vezetés idején datálódott szakmai hibák rögzülése, az elmúlt időszakban bekövetkezett rendkívüli történések sora, továbbá az intézményben jelentkező nagyarányú fluktuáció is. A gyermekek teljes körű ellátásához a személyi és tárgyi feltételek biztosítottak, azonban a tárgyi-környezeti feltételek javításra szorulnak, több csoportban is megfigyelhető, hogy nem fordítanak kellő figyelmet az állagmegóvásra, a rendezettségre és az igényességre. 
A vizsgálatot végzők javítandó területnek ajánlották a következőket:
· a vezetői ellenőrzések dokumentációját illetően az ellenőrzés pontos időpontját, célját, formáját, szempontjait, az ellenőrzött személy/személyek/csoport nevét is rögzíteni kell, célszerű lenne az ellenőrzések tapasztalatairól dokumentáltan tájékoztatni a tantestület tagjait, 
· indokolt az új dolgozók bemutatása minden szinten, javasolt az új belépők és feladataik világos és egyértelmű közreadása,
· minden csoportban szükséges a jogszabályban előírt 5 fő szakellátói létszámot biztosítani,
· szükséges a munkaköri leírások felülvizsgálata, korrigálása, aktualizálása,  
· szükséges az ellátottak iratanyagainak egyértelmű, pontos, naprakész vezetése, rendben tartása, 
· indokolt a magas számú iskolai igazolatlan hiányzások kezelését intézményi szinten orvosolni,
· indokolt, hogy a gyermekotthonban délelőtt tartózkodó gyermekekkel szervezetten foglalkozzanak,
· szükséges a pszichológusok munkaidő beosztásának az újragondolása, az adott egység csoportösszetételéhez való igazítása,
· szükséges egy új, egységes tartalmi szempontokat tartalmazó csoportnapló kidolgozása és bevezetése, melyben a csoport és az ott lévő gyermekek életével kapcsolatos valamennyi fontos információ egy helyen megtalálható.


Budapest Főváros Önkormányzatának Kossuth Lajos Gyermekotthona 
és Általános Iskolája
(1112 Budapest, Menyecske u. 16.)

A vizsgálatot végzők megállapították, hogy az intézmény tárgyi adottságai és személyi feltételei összességében megfelelő és jó színvonalon biztosítják a gondozottak ellátását, nevelését. A gyermekotthonban a 2007. évi szakmai vizsgálathoz képest a szakmai munka és a nevelés területén több dologban előrelépés történt, vagy a már korábbi pozitívumokat sikerült fenntartani, megerősíteni. Fejlődés tapasztalható a személyi feltételek, munkahelyi légkör kedvezőbb alakulásában, a vezetői ellenőrzések területén, a délutáni tanulási tevékenység metodikájában, valamint a szabadidő még tartalmasabb gazdagítása terén. A szabadidős tevékenységek sokszínű kínálata és a szervezés gyakorlata mára kimagaslóan jónak értékelhető. Ugyanakkor megállapítható, hogy a devianciák körén belül az engedély nélküli távollétek nagy aránya, az igazolatlan iskolai mulasztások magas száma, a bűncselekményekben való érintettség, valamint a dohányzás jelentik a legsúlyosabb problémát a gyermekotthon életében. 
A vizsgálatot végzők erősítendő területnek ajánlották:
· az egyes devianciák, különösképpen az engedély nélküli távollétek problémájának kezelését,
· a család- és utógondozás egyes elemeit, 
· a gondozási- nevelési tervek, valamint a csoportnaplók pontosítását, finomítását,
·  a speciális gondozás-nevelés szakmai finomításait,
· a gyámi feladatok közül a szökésből visszaérkezett fiatallal való elbeszélgetést és annak rögzítését.

Szakmai utóellenőrzés:

Budapest Főváros Önkormányzatának Aga Gyermekotthona
(1186 Budapest, Tövishát u. 2/a)

Az utóellenőrzést a 2010-ben lefolytatott vizsgálat megállapításai indokolták, amely vizsgálat több szakmai hiányosságot tárt fel. A szakértők általánosságban megállapították, hogy a gyermekotthon szakmai munkája az előző vizsgálathoz viszonyítva mutat előrelépéseket. Pozitív változást tapasztaltak: 
· a vezetői ellenőrzések területén,
· a gyámi tevékenység terén,
· a kisebb korosztály gondozásának- nevelésének terén,
· szakmai segédanyagok kidolgozásának gyakorlatában,
· a család- és utógondozó szakmai tevékenységének terén és ellenőrzésének gyakorlatában,
· az adminisztratív hiányosságok orvoslása területén.
Ugyanakkor megállapításra került, hogy a csoportokban folyó munkavégzés szintjén, illetve az ezzel összefüggő területeken még változatlanul megtalálhatóak azok a hiányosságok, melyeket a korábbi vizsgálat alkalmával észrevételeztek. Ezek orvoslása az otthonvezetéstől igényel nagyobb fokú szakmai erősítést.

A törvényességi és a szakmai vizsgálatok során feltárt hiányosságok kiküszöbölésére, ahol a megállapítások ezt indokolták, az intézményektől intézkedési tervet kértünk és az abban foglaltak megvalósítását ellenőrizzük.

Pénzügyi-gazdasági vizsgálatok

Az elmúlt évben egy intézményben, a Fővárosi Gyermekvédelmi Intézmények Gazdasági Szervezeténél (GSZ) (1087 Budapest, Kerepesi út 33.) végzett a fenntartó pénzügyi-gazdasági ellenőrzést. Az elvégzett szabályszerűségi és pénzügyi, továbbá célvizsgálat összefoglalóan megállapította, hogy:
· az intézmény gazdálkodásának szabályozottsága megfelelő, az operatív feladatellátás jó színvonalú,
· rendelkeznek a jogszabályok által előírt belső szabályzatokkal, azonban ezek nincsenek minden esetben összhangban a bekövetkezett jogszabályi, szervezeti és feladatváltozásokkal,
·  az alapító okiratban foglalt feladatok ellátásához szükséges személyi és tárgyi feltételekkel rendelkeznek,
· a számviteli szabályozások gyakorlati megvalósulása, és a könyvvezetési kötelezettség megfelel a vonatkozó jogszabályoknak,
· szükséges a FEUVE szabályzat felülvizsgálata, az ellenőrzési nyomvonalak szabályozása, valamint a Belső Ellenőrzési Kézikönyv is aktualizálásra szorul, továbbá indokolt új ügyrendet készíteni, 
· összességében megállapítható, hogy Fővárosi Gyermekvédelmi Intézmények Gazdasági Szervezetének működése beváltotta az alapításkor megfogalmazott célkitűzéseket, vagyis képes hatékonyabban, szervezettebben, gazdaságosabban, kisebb dolgozói létszámmal működtetni a gazdaságilag integrált önállóan működő gyermek-és ifjúságvédelmi intézményeket.

Revizori ellenőrzés volt továbbá az átfogó vizsgálat keretében az Esze Tamás Gyermekotthonban, amelynek főbb megállapításairól fentebb, az átfogó vizsgálat összefoglalójában tettünk említést.

Normatíva ellenőrzések

Budapest Főpolgármesterének és Főjegyzőjének 585/2005. számú együttes intézkedése alapján a feladatmutatóhoz kötött normatív állami hozzájárulások igénylésének és elszámolásának alapját képező adatszolgáltatást 3 intézménynél vizsgáltuk 2011-ben. A normatív állami hozzájárulás és kötött felhasználású támogatás elszámolása az adatlapok és azt megalapozó intézményi nyilvántartások, dokumentumok ellenőrzésekor, valamennyi intézménynél egyezőséget mutatott. 
A vizsgált intézmények az alábbiak voltak: 
· Kossuth Lajos Gyermekotthon és Általános Iskola (1112 Budapest, Menyecske u. 16.)
· Sztehlo Gábor Gyermekotthon (1121 Budapest, Budakeszi u. 48.)
· Béke Gyermekotthon és Általános Iskola (1021 Budapest, Hárshegyi u. 9.)

A fővárosi és megyei kormányhivatalok szociális és gyámhivatalainak vizsgálatai:

A szociális és gyámhivatalok 2011-ben a Fővárosi Önkormányzat valamennyi intézményében folytattak vizsgálatot. Ezek minden esetben helyszíni ellenőrzés keretében történtek, amelyek kiterjedtek az iratanyagok tanulmányozására, a nyilvántartások ellenőrzésére, a vezetőkkel történő interjúkra, valamint a működési feltételek tényleges ellenőrzésére. A rendelkezésünkre álló összefoglaló jelentésekből megállapítható, hogy valamennyi ellenőrzött intézmény működése megfelel a hatályos jogszabályi előírásoknak. A Fővárosi Önkormányzat biztosította az intézmények működéséhez szükséges alapvető személyi, tárgyi feltételeket, dokumentumokat és eleget tett rendeletalkotási kötelezettségének. Valamennyi vizsgált intézményben a jogszabályi követelményeknek megfelelően biztosított a gyermekek teljes körű ellátása. Az intézményekben színvonalas szakmai munka folyik, mind a vezetők, mind munkatársaik munkájukat hivatásként végzik.

A vizsgálati jelentésekben a következő lényegibb hiányosságokra, módosításokra hívták fel a fenntartó, illetve az intézmény figyelmét:
A Béke Gyermekotthon és Általános Iskola (1021 Budapest, Hárshegyi u. 9.) I. és II. fővárosi szakmai egységének ellenőrzése során Budapest Főváros Kormányhivatalának Szociális és Gyámhivatala a következőkre hívta fel a figyelmet:
· a csoportlétszámok meghatározásánál az ott elhelyezett különleges, illetve speciális szükségletű gyermekek számára figyelemmel kell eljárni,
· indokolt a II. szakmai egység „Felső Pavilon” épületében a lakó egységek elválasztásának megoldása.
Az intézményvezető és a fenntartó a szükséges intézkedéseket megtette, és erről levélben tájékoztatta a hivatalt.
A Béke Gyermekotthon és Általános Iskola (1021 Budapest, Hárshegyi u. 9.) bócsai speciális lakásotthonaiban a Bács-Kiskun Megyei Kormányhivatal által végzett vizsgálat az alábbi intézkedéseket határozta meg az intézmény számára:
· gondoskodni kell a szakalkalmazottak munkaköri leírásainak kiegészítéséről a helyettesítési rend meghatározásával,
· a munkakörök megfelelő kialakításáról
· a gyermekek iratanyagainak megfelelő kezeléséről, a gyermekvédelmi nyilvántartás adatlapjainak hiánytalan használatáról.
A jelzett hiányosságokat az intézmény megszűntette.

A Módszertani Gyermekvédelmi Szakszolgálat (1081 Budapest, Alföldi u. 9-13.) esetében a megállapított hiányosságok megszüntetése érdekében a Szociális és Gyámhivatal a következő intézkedéséket határozta meg a fenntartó és az intézmény felé:
· az ideiglenes hatállyal elhelyezett gyermekek befogadása céljából nevelőszülők kijelölése,
· a 15/1998. (IV.30.) NM. rendelet által előírt szakmai létszámok biztosítása,
· a működési engedélyeknek megfelelő, arányos gondozotti létszámok biztosítása az egyes gondozóhelyeken,
· a mielőbbi gyermekelhelyezések érdekében a szökések visszaszorítása céljából az indokolt intézkedések megtétele,
· az épület felújítását követően az előírásoknak megfelelő, rendezett elhelyezési körülmények biztosítása az Erzsébet királyné útja 6/b. szám alatti telephelyen működő gyermekotthonban is.
Az intézményvezető a felsorolt hiányosságok megszüntetésére irányuló intézkedéseket megtette. Az ideiglenes hatállyal elhelyezett gyermekek befogadását ellátó nevelőszülők fenntartói kijelölése folyamatban van.
Vakok Óvodája, Általános Iskolája, Speciális Szakiskolája, Egységes Gyógypedagógiai Módszertani Intézménye és Diákotthona gyermekotthoni szakmai egysége (1146 Budapest, Ajtósi Dürer sor 39.) esetében lefolytatott hatósági ellenőrzés alkalmával hiányosságként került megállapításra, hogy a feladat ellátás személyi feltételei nem felelnek meg teljes mértékben a vonatkozó jogszabályi előírásnak. Az intézmény vezetője a szükséges munkáltatói intézkedések megtételével biztosította a jogszabályban előírt képesítéssel rendelkező alkalmazotti létszámot.

A Kossuth Zsuzsa Gyermekotthon és Általános Iskola (2061 Bicske, Kossuth L. u. 42.) ellenőrzése során hiányosságként állapította meg a Fejér Megyei Kormányhivatal Szociális és Gyámhivatala:
· a gyermekotthon működési engedélye a speciális ellátást igénylő gyermekek integrált elhelyezésének lehetőségét nem tartalmazza, az intézmény működési engedélyében egy-egy 8-8 fős speciális csoport működése került engedélyezésre, a speciális szükségletű gyermekek integrált formában történő ellátáshoz a kiadott működési engedély módosítására van szükség,
· a különleges ellátást igénylő gyermekek elhelyezése során nem minden esetben vették figyelembe a jogszabályban előírtakat arra vonatkozóan, hogy a 12 fős gyermek csoportokban legfeljebb 4 fogyatékos gyermek helyezhető el.
A hiányosságok megszűntetésével összefüggésben az intézmény szakmai programja, illetve az SZMSZ módosítása folyamatban van.

Budapest Főváros Önkormányzatának Általános Iskolája és Gyermekotthona (8418 Bakonyoszlop, Kossuth u. 1.) esetében a Veszprém Megyei Kormányhivatal a következő észrevételeket tette:
· a szakalkalmazottak nem kapták meg a számukra meghatározott munkaruha juttatást,
· a gyermekvédelmi ügyintéző munkakörben foglalkoztatott szakember kizárólag a gyermekotthonban lássa el a feladatát,
· az utógondozói ellátás szabályozása tekintetében indokolt a szakmai program módosítása a hatályos jogszabályoknak megfelelően.
A hatósági ellenőrzés során feltárt hiányosságokkal kapcsolatban mind az intézményvezető, mind a fenntartó észrevételezte a gyámhivatal felé, hogy a szakmai feladatot ellátó kollégák ruházata munkavégzésük során nincs kitéve elhasználódásnak, szennyeződésnek, ezért esetükben a munkaruha juttatás nem indokolt. Továbbá a fenntartó arról tájékoztatta a gyámhivatalt, hogy a gyermekotthon dokumentumainak teljes körű felülvizsgálata folyamatban van. 
Budapest Főváros Önkormányzatának Gyermekotthona és Általános Iskolája (2841 Oroszlány, Rákóczi Ferenc u. 53.) ellenőrzése során a Komárom- Esztergom Megyei Kormányhivatal hiányosságként állapította meg:
· az intézmény házirendjében a panaszjog gyakorlásának szabályozása nem teljes mértékben felel meg a Gyvt. 36.§-ában foglaltakkal, mivel a fenntartóhoz való fordulás lehetősége nem került a házirendben feltüntetésre,
· a 2. számú szakmai egység személyi feltételeinek tekintetében észrevételezték, hogy a gyermekvédelmi ügyintéző nem az előírt heti 40 órában, a pszichológus pedig nem az előírt heti 24 órában kerül foglalkoztatásra.
A helyszíni ellenőrzéskor megállapított hiányosságokat az intézmény igazgatója megszüntette. Az intézmény házirendje módosításra került, újraszabályozták a panaszjog gyakorlásának módját. A munkáltató 2011. november 1-jei hatállyal a gyermek-és ifjúságvédelmi ügyintézőt, valamint a pszichológust a jogszabályban előírtak szerint foglalkoztatja.

A Fővárosi Önkormányzat Gyermekotthona (1089 Budapest, Diószeghy Sámuel u. 25.) ellenőrzése során Budapest Főváros Kormányhivatala a következőkre hívta fel a figyelmet:
· az intézmény alapdokumentumaiban a székhely megjelölése nem felel meg a tényleges működésnek,
· a szociális intézménybe felvételt váró, teljes körű utógondozói ellátásban részesülő fiatal felnőttekkel kapcsolatos térítési díj gyakorlat a gyermekotthonban nem felel meg a vonatkozó jogszabályi előírásoknak.
A vizsgálat megállapításaira a fenntartó a következőkről tájékoztatta a Szociális és Gyámhivatalt. Az intézmény alapdokumentumaiban a székhely változás átvezetésére 2012. első félévében, az intézmény alapító okiratának módosításakor kerül sor. A szociális intézménybe felvételt váró utógondozói ellátottak esetében a gyermekotthonban alkalmazott térítési-díj gyakorlat megfelel a vonatkozó előírásoknak, mivel 22/1999.(V.21.) Főv. Kgy. rendelet 6.§(1) bekezdésének a) pontja értelmében a többcélú intézmények keretében gyermekvédelmi gondoskodásban részesülő ellátásért nem kell személyi térítési díjat fizetni.

Budapest Főváros Önkormányzatának Gyermekotthona (8630 Balatonboglár, Kikötő sétány 5.) esetében hiányosságként állapította meg a Somogy Megyei Kormányhivatal:
· a gyermekotthon egyik csoportjában ellátnak egy 3 év alatti gyermeket, azonban az ott dolgozó kollégák egyike sem rendelkezik a 0-3 éves korcsoport ellátására megfelelő szakképesítéssel,
·  a gyermekotthon balatonboglári lakásotthona működési engedélye nem tartalmazza a különleges szükségletű gyermekek ellátását, továbbá itt is fennáll, hogy a 0-3 év közötti gyermekek ellátására egyetlen dolgozó sem rendelkezik a szükséges szakképesítéssel.
A jelzett hiányosságok az intézményi alapdokumentumok módosításával (az életkoruk miatt különleges szükségletű, három év alatti életkorú gyermekek ellátására is lehetőség nyílt), valamint a 0-3 éves korcsoportot ellátó munkatársak beiskolázásával megszűntetésre kerültek.

A II. Rákóczi Ferenc Gyermekotthon (8644 Fonyód- Alsóbélatelep, Báthory u. 14.) ellenőrzése során a Somogy Megyei Kormányhivatal a következő hiányosságokat jelezte az intézmény és a fenntartó felé:
· a gyermekotthon személyi feltételei nem felelnek meg az utógondozói ellátás biztosítására,
· az utógondozói ellátás tárgyi feltételei nem felelnek a hatályos jogszabályban foglaltaknak,
· a speciális csoport működése nem felel meg működési engedélyben foglaltaknak.
Az intézményvezető és a fenntartó a jelzett hiányosságok megszüntetésére irányuló szükséges intézkedéseket megtette. A gyermekotthonban szervezeti-működési változtatásokat hajtottak végre. A 2011. július 15-én kiadott új működési engedélyben egy új csoportstruktúra kialakításával (2x10 férőhelyes különleges ellátást biztosító csoport, 2x12 férőhelyes speciális ellátást integráltan nyújtó csoport és külső férőhelyek utógondozói ellátottak részére) megteremtették a gyakorlati működés és az intézményi dokumentumok összhangját, ezáltal eleget téve a gyámhivatali elvárásoknak.  

A Budapest Főváros Önkormányzatának Óvodája, Általános Iskolája és Gyermekotthona (2721 Pilis, Kossuth Lajos u. 31.) esetében a Pest Megyei Kormányhivatal a következő észrevételeket tette:
· az egyik szakmai egységben a gyermekvédelmi ügyintéző és több gyermekfelügyelő nem rendelkezett az előírt szakképesítéssel,
· az egyik gyermekotthoni csoportban nincs foglalkoztatva gyermekvédelmi asszisztens,
· az intézményvezetőnek indokolt átadnia a gyermekek gyámságával kapcsolatos feladatokat a szakmai egységek vezetőinek.
Az intézményvezető a hatósági ellenőrzés során tett észrevételeket elfogadta, a jelzett hiányosságok megszüntetése érdekében előkészítette a gyermekek gyámságával kapcsolatos feladatok átadását, továbbá intézkedett az előírt szakképesítéssel nem rendelkező kollégák képzéséről, továbbképzéséről.

A többi ellenőrzött gyermekotthon esetében a szociális és gyámhivatalok a személyi, tárgyi, elhelyezési feltételeket, a teljes körű ellátás biztosítását, a dokumentumok meglétét, valamint a szakmai tevékenységet rendben találták.

Összegzésként megállapíthatjuk, hogy a 2011. évi ellenőrzések megnyugtató képet nyújtanak az intézményekben folyó szakmai tevékenységről. Kiemelten jó eredmények tapasztalhatók a teljes körű ellátás színvonalának biztosítása, a személyi-tárgyi feltételek megléte, valamint általában a szabadidő hasznos eltöltésének sokoldalúsága tekintetében. 
Feltétlenül javítandó, fejlesztendő terület ugyanakkor az intézményekben a vezetői ellenőrzések hatékonysága, a pedagógiai nevelőmunka további finomítása, az engedély nélkül eltávozott gondozottak visszaérkezését követő – jogszabályban előírt - érdemi gyámi beszélgetés és annak rögzítése, valamint a különböző adminisztrációs tevékenységek.
Az ellenőrzések tapasztalatait a tárgyévet követő első igazgatói értekezleten ismertettük az intézményvezetőkkel és a következő év ellenőrzései, valamint a szakreferensi intézménylátogatások során a fejlesztendő területeket kiemelten kezeljük.

Intézmények éves értékelése

A gyermekek védelméről és a gyámügyi igazgatásról szóló 1997. évi XXXI. tv. 104. § (1) bekezdés e) pontja értelmében a gyermekjóléti és gyermekvédelmi szolgáltató tevékenységet ellátó állami és nem állami intézmény fenntartója ellenőrzi és évente egy alkalommal értékeli a szakmai munka eredményességét, a szakmai program végrehajtását, valamint a gazdálkodás szabályszerűségét és hatékonyságát.
A korábbi években kialakult gyakorlat szerint az intézmények éves értékelését a szakmai felügyeletet ellátó főosztály/ügyosztály vezetője hagyta jóvá. A Fővárosi Önkormányzat Szervezeti és Működési Szabályzatáról szóló 55/2010. (XII. 9.) Főv. Kgy. rendelet módosította ezt a gyakorlatot és az Oktatási Bizottság hatáskörébe rendelte az értékelést, meghatározta továbbá, hogy megállapításairól évente beszámol a Közgyűlésnek.
Az intézmények értékelésének alapját az Oktatási Bizottság által korábban jóváhagyott Fenntartói Ellenőrzési Programban meghatározott szempontok képezték, amelyek az alábbiak:
1. Az intézmény éves munkatervében foglaltak teljesítéséről szóló igazgatói értékelés.
2. A szakmai program, az igazgatói vezetői program (igazgatói pályázati program) időarányos teljesülésének, valamint a gazdálkodás szabályszerűségének és hatékonyságának intézményvezető általi értékelése.
3. A kormányhivatali ellenőrzések tapasztalatai.
4. A különböző típusú fenntartói ellenőrzések tapasztalatai.
5. A referensi intézménylátogatások tapasztalatai.

A fentiek mellett olyan egyéb mutatók (pl. az intézmények tárgyi-személyi feltételeinek megléte, a hazagondozások aránya, a gondozási hely változások kezdeményezése, az alapellátással való együttműködés, az adatszolgáltatás minősége, jelentések pontossága, a gazdálkodás hatékonysága stb.) figyelembe vételével valósult meg az értékelés, amelyek az intézmények szakmai tevékenységének megítéléséhez nélkülözhetetlenek.
Az értékelések végén meghatároztuk azokat a területeket is, ahol az intézményeknek a szakmai munkájukat fejleszteni kell.
Az Oktatási Bizottság a 2012. március 28-i ülésén a 28/2012. számú határozatával az intézmények szakmai munkájának értékelését jóváhagyta, az értékelésekkel összefüggésben megállapításokat nem tett.

V. Jövőre vonatkozó célok, javaslatok, elképzelések.

A megújulás előtt álló szociálpolitika alapvető változásokat ígér a szociális védelmi rendszer, így a gyermekvédelem pénzbeli és szolgáltatási ellátórendszerében is. Az új struktúra koncepciója szerint az érdemi változások a következő egy-két évben várhatók. Az új jogszabályok ismeretében kell majd felülvizsgálni a fővárosi gyermekvédelmi rendszer esetleges módosítását, átalakítását. A rendszert is érintő jogszabályok az elmúlt évben jelentek már meg, számos módosítást, változást hozva. Az új önkormányzati törvény főváros-kerület feladatmegosztásra vonatkozó 23. §-a ugyanakkor nem vette figyelembe a gyermekvédelmi törvényben foglalt szabályozást és a fővárosi önkormányzat feladatai közé nem sorolta be a gyermekvédelmi szolgáltatásokat és ellátásokat, hanem azokat a gyermekjóléti szolgáltatásokkal együtt a kerületi feladatok között szerepelteti. Ezzel az a paradox helyzet alakult ki, hogy az új Ötv. szerint 2013. január 1-jével a Fővárosi Önkormányzat által fenntartott gyermekotthonok működtetése elvileg átkerül(het)ne az egyes kerületek fenntartásába. Ez azt eredményezné, hogy pl. a II. és a XII. kerületben 4-4; a VIII.; X.; XVIII. kerületben 2-2 gyermekotthont kellene átvennie a kerületnek, úgy, hogy az ott ellátott gyermekek nagy többsége nem kerületi. 
Mindez ütközik a gyermekvédelmi törvénnyel, ami a megyei önkormányzatok konszolidációjáról szóló 2011. évi CLIV. törvény által történt módosítást követően is egyértelműen meghatározza, hogy a megyei fenntartók és a fővárosi önkormányzat feladata az otthont nyújtó ellátás, utógondozói ellátás, gyermekvédelmi szakszolgáltatás biztosítása /Gyvt. 95.§ (1)/ 
A két törvény közti koherencia zavar megszüntetése és az egyértelmű szabályozás biztosítása érdekében szükségesnek tartjuk az új Ötv.23. § (4) és (5) bekezdésének megfelelő módosítását. 
Az elmúlt időszakban – a megyékkel szemben - a főváros egy olyan szakmailag országosan elismert, kellően differenciált gyermekvédelmi intézményhálózatot hozott létre, amely megnyugtató módon biztosítani tudta a hatósági úton beutalt gyermekek szakszerű ellátását. Szakmai, ellátás biztonsági szempontból fontosnak tartjuk, hogy ez a rendszer továbbra is a főváros kezében maradjon, ne legyen kitéve a különböző átszervezések bizonytalanságainak. 

Miután az intézmény rendszer átalakítása befejeződött megállapíthatjuk, hogy a meglévő férőhelyszám ágazati/fővárosi szinten elegendő. A felmerülő igények alapján ugyanakkor továbbra is lehetséges, hogy kisebb módosításokra lesz szükség az intézményi struktúrán belül; egyes telephelyek bezárása mellett új, más funkciójú telephelyek létesítése, illetve a telephelyek közti funkcióváltoztatás egyaránt indokolttá válhat. Az elhelyezési gyakorlat tapasztalatai szerint változatlanul nincs elegendő férőhely a pszichiátriai megbetegedésben szenvedő ellátottak gondozására, ideértve a rendszeres szakpszichiátriai ellátás nyújtását.

A fővárosi intézmények átalakítása során kialakult belső arányok (közepes méretű gyermekotthonok/lakásotthonok) lefedik a szükségleteket, így a lakásotthoni hálózat további bővítése jelenleg nem indokolt.

Változatlanul indokoltnak tartjuk az egészségügyi gyermekotthonok helyzetének rendezését, az ellátás tárgyi feltételeinek javítását. Ezért szükséges látjuk egy új, akár valamennyi ellátottat befogadni képes egészségügyi gyermekotthon megvalósításának a lehetőségét megvizsgálni. Az elmúlt időszakhoz hasonlóan, továbbra is részben megoldatlan a nagykorúvá vált ellátottak továbbhelyezése megfelelő szociális intézménybe, amit jobb ágazatközi együttműködéssel kell a jövőben elősegíteni. 

Az új szociálpolitikai koncepció gyermekvédelmet érintő egyik prioritása, hogy a gondozásba került gyermekeket minden korábbinál nagyobb számban tervezi nevelőszülőknél elhelyezni. Alapvető probléma azonban, hogy a jelenlegi jogszabályi feltételrendszer mellett a nevelőszülők számának érdemi növekedése nem realitás. Azonban a gyermekek szükségleteihez igazodó ellátások fejlesztése érdekében, a meglévő férőhelyek optimálisabb kihasználásával megítélésünk szerint növelhető a nevelőszülői családokban elhelyezett gyermekek száma, így az e gondozási formában rejlő szakmai lehetőségek fokozottabb kiaknázása. 
Változatlanul fontosnak tartjuk a gyermekvédelmi intézmények által ellátott közoktatási feladatok fenntartását. A tapasztalatok azt mutatják, hogy a gyermekvédelmi gondoskodásban élő gyermekek egy részének iskoláztatása a hagyományos közoktatási rendszerben – a tanulók túlkorossága, jelentős tanulmányi elmaradása, súlyos tanulási és beilleszkedési zavara, személyiségállapota miatt – csak igen nagy nehézségekkel biztosítható. Mivel a „belső iskolák” jelentős szakmai tudásra és tapasztalatra tettek szert a sajátos problémákkal küzdő gyermekek oktatásában, működtetésük továbbra is szükséges és célszerű.

Az intézményrendszer átalakítását követően továbbra is folyamatos hangsúlyt kívánunk helyezni az elmélyültebb szakmai munkára, a szakmai módszertan fontosságára, a munkatársak továbbképzésének biztosítására és a szakmai-vezetői munka erősítésére.

Úgynevezett anyás férőhelyeket jelenleg különböző formákban és intézményekben működtetünk. A rendelkezésre álló férőhelyek teljes mértékben kihasználtak. Az anyás férőhelyekkel kapcsolatos alapvető probléma, hogy ezek szükségessége gyakorlatilag nem tervezhető, ugyanakkor az üres, „rendelkezési állományban” levő ilyen típusú férőhelyek fenntartása meglehetősen drága, gazdaságtalan. Ezért a rendelkezésre álló anya-gyermek férőhelyek számának emelése nem célszerű – részben azért sem, mert nem kívánjuk azt az üzenetet a gondozásban levő kiskorúak felé kommunikálni, hogy élethelyzetükre jó megoldás, ha kiskorúként gyermeket vállalnak, és a gyermekvédelmi rendszer majd ezt a problémát is megoldja. Amennyiben olyan szükséghelyzet alakul ki, hogy további anyás férőhelyre van szükség, akkor egyedi megoldással döntünk ilyen férőhely(ek) átmeneti létrehozásáról.

Budapest, 2012. május 3.

